KÜBRA DAĞLI : Juara Dunia Taekwando Yang Berjaya Pecahkan Stereotaip Wanita Bertudung Di Turki

Wanita sering dipandang rendah kerana dianggap sebagai makhluk lemah dan tidak berdaya. Perkara yang sama diragui terhadap wanita dalam bidang sukan, terutamanya bagi wanita yang bertudung. Terdapat sterotaip terharap perkara ini, namun ia tidak menjadi penghalang bagi gadis berbakat besar, Kubra Dagli.

Kubra Dagli, gadis berusia 20 tahun dari Turki ini telah memenangi pingat emas pada Kejohanan Taekwando Dunia ke-10 yang diadakan di Peru pada Oktober 2016. Ia merupakan satu pencapaian yang sangat besar bagi dirinya dan Turki, bukan sahaja kerana mendapat pingat emas dan dengan usia yang muda, tetapi juga kerana dengan penampilannya bertudung telah memecahkan sterotaip di Turki membuktikan wanita bertudung mampu pergi jauh dalam segala bidang termasuklah sukan.

Turki yang membawa pulang 5 pingat emas, 4 pingat perak dan 7 pingat gangsa mendapat liputan hangat daripada media tempatan, namun muka Kubra yang lebih banyak terpapar di media massa menjadi bualan hangat di negara itu. Mengapa? Kerana penampilannya bertudung, dan ia telah mengundang pelbagai kritikan tegas serta menjadi sumber inspirasi rakyat Turki.

Menjawab kritikan media dan orang ramai yang mempersoalkan penampilannya sebagai seorang Muslim berhijab namun tidak menutup aurat secara sempurna, Kubra membalas :

Sebagai salah satu usaha pemodenan Turki, wanita bertudung selalu dipinggirkan kerana dilihat sebagai tidak menyokong idea projek nasionalis sekular. Wanita bertudung juga dikaitkan dengan kemunduran membuatkan mereka berideologi sekular sukar untuk menghadam hakikat penglibatan dan kejayaan wanita bertudung dalam bidang sukan.

Antara kritikan-kritikan yang dilontarkan terhadap Kubra berbunyi, "Kaki tak ditutup, tetapi tutup kepala. Punggung dan peha diperlihatkan. Anda telah menarik perhatian orang ramai, apa yang bagusnya?". Juga seorang daripada pengkritik berkata, "Ini adalah satu penghinaan terhadap Islam dan wanita yang taat. Buang saja tudung itu,".

Ada juga yang mengatakan Kubra sepatutnya menjadi juara dunia dalam membaca Al-Quran. Bagi Kubra, beliau menafikan kecaman di media sosial ini dengan berkata:

Namun disebalik kritikan pedas oleh orang awam, banyak juga media yang memuji Kubra kerana mencabar sterotaip mengenai wanita dan sukan. Kubra yang menceburi sukan taekwando sejak berusia 13 tahun lagi sentiasa dilihat memakai tudung, kecuali ketika dalam kejohanan pada tahun 2013 dimana beliau memakai bandana.

Di dalam dunia ini, setiap perkara yang kita lakukan pasti mempunyai pengkritik dan peminat sendiri. Namun, hanya kita sahaja yang tahu siapa diri kita dan tujuan kita dalam hidup. Walau sekeras mana kritikan diterima dan setinggi mana kita disanjung, hanya Allah sahaja dapat menghakimi segala baik buruk kita, bukannya orang lain.

Setiap yang kurang seharusnya ditegur dengan berhemah bukannya dengan kekerasan, kerana batu tidak akan lembut dengan membaling batu yang lain, tetapi menjadi berlekuk, hanya dengan titisan air yang lembut tetapi berterusan.


Saya Nak Jadi Hacker -Universiti Mana Paling Power Untuk Saya di Malaysia?

Bidang ICT atau sains komputer merupakan satu bidang yang semakin lama semakin rancak perkembangannya. Prospek kerjaya yang cerah selain pendapatan yang lumayan mampu menarik minat ramai pelajar untuk menceburi bidang ini, selain daripada usaha-usaha kerajaan dalam menjadikan bidang ICT dan teknologi salah satu teras pembentukan negara.

Berikut adalah 5 universiti terbaik Malaysia bagi bidang ICT dan sains komputer, sebagai panduan calon untuk melanjutkan pendidikan mereka agar mempunyai bekalan terbaik sebelum menempuh alam professional, menurut kaji selidik Quacquarelli Symonds atau lebih dikenali sebagai QS bagi tahun 2017.

UM menawarkan 5 kursus ijazah sarjana muda melalui Fakulti Sains Komputer dan Teknologi Maklumat merangkumi bidang AI, rangkaian komputer, sistem maklumat, kejuruteraan perisian dan multimedia.

USM menawarkan hanya satu kursus iaitu Ijazah Sarjana Muda Sains Komputer namun memberikan pelajar tawaran untuk memilih sama ada mahu mengambil kursus dalam bentuk tambahan mata pelajaran minor atau mata pelajaran elektif.

UTM menerusi Fakulti Pengkomputeran, menawarkan 4 jenis ijazah sarjana muda untuk menjadi pilihan bakal pelajar dalam bidang bioinformasi, rangkaian komputer dan keselamatan, kejuruteraan maklumat, grafik dan multimedia serta kejuruteraan perisian.

UKM menawarkan 4 kursus pengkomputeran melalui Fakulti Sains Maklumat dan Teknologi. Empat ijazah sarjana muda mereka lebih bersifat am iaitu pengkhususan pada sains komputer, teknologi maklumat, pembangunan kejuruteraan perisian dan pembangunan kejuruteraan maklumat.

UPM yang terletak di Serdang menawarkan 4 bidang pengkhususan dalam cabang sains komputer. Program yang ditawarkan adalah sistem komputer, multimedia, rangkaian komputer dan kejuruteraan perisian. Semua program di UPM ditawarkan oleh Fakulti Sains Komputer dan Teknologi Maklumat di sana.

Itulah dia 5 universiti terbaik di Malaysia dalam bidang sains komputer dan teknologi maklumat. Selain itu, QS meletakkan Universiti Multimedia di tempat ke 6, UiTM di tempat ke 7, Universiti Teknologi Petronas di tempat ke 8, UIA di tempat ke 9 dan UNITEN di tempat ke 10.

Mana satu yang bakal jadi pilihan anda? Bidang ICT amat cerah prospek kerjayanya kerana keperluan untuk individu berkemahiran dalam bidang ini nampaknya tidak akan luput jadi, jika anda mempunyai minat sejak awal dalam bidang ini, pastikan anda terus berusaha

Jika anda berminat dengan bidang kejuruteraan, sila baca artikel ini untuk mengetahui lima universiti terbaik Malaysia bagi bakal pelajar yang berminat dengan bidang kejuruteraan.


10 Perkataan Bahasa Inggeris Yang Pelik Tetapi Benar

Kita selalu nampak perkataan yang pelik-pelik yang digunakan dalam Bahasa Inggeris. Perkataan seperti hullaballoo, ragamuffin, kerfuffle dan whippersnapper merupakan perkataan pelik yang wujud dalam kamus Bahasa Inggeris Oxford, namun perkataan itu hanya bunyinya saja pelik.

Bagaimana dengan perkataan Bahasa Inggeris yang memang pelik yang kita tak sangka sebenarnya wujud dan mempunyai makna yang tak ganjil pun? Hari ini mari kita belajar 10 perkataan itu dan maknanya.

Siapa sangka "aa" adalah sejenis perkataan yang merujuk kepada 'lava gunung berapi yang mengalir yang mempunyai lapisan berbuih di atasnya.' Selain daripada itu, "aa" juga mendapat penghormatan menjadi perkataan pertama dalam kamus Bahasa Inggeris edisi Oxford.

Perkataan "didi" yang membawa maksud "kakak" berasal dari Masyarakat India telah pun diiktiraf sebagai satu perkataan rasmi Bahasa Inggeris. Jadi apa kata untuk semua gadis Melayu di luar sana yang suka gunakan 'sis' sebagai kata rujuk kawan perempuan lain, cuba gunakan 'didi' pula.

Perkataan ini bukanlah merujuk kepada seseorang yang terhasil selepas kacukan keldai dan manusia berlaku. Ia juga bukan merujuk kepada seorang manusia yang bersifat seperti keldai. 'Donkeyman' merujuk kepada seseorang yang bekerja dalam bahagian enjin sesuatu kapal.

Jika peniaga berbentuk tradisional dengan premis digelarkan 'retailer', dalam Bahasa Inggeris sekarang ini sudah wujud perkataan khas untuk peniaga yang tidak ada premis perniagaan dan hanya meniaga melalui internet - 'e-tailer."

'Catastrophe' adalah bencana yang menimpa, rasanya kita semua tahu perkara itu. 'Eucatastrophe' pula adalah lawan kepada 'catastrophe' - ia membawa makna sebuah pengakhiran atau 'ending' yang baik. Janganlah tersilap pula kalau ada orang ucapkan pada kita "I hope you have a eucatastrophe today!"

Pernah buat sesuatu hanya kerana tak tahu nak buat apa dan hanya sekadar menghabiskan masa? Perbuatan itu adalah 'futz.' Contoh penggunaannya - "Everyday I futz for around 7 to 8 hours and then I go back home."

Nampak macam emoji kan? 'O-O' sebenarnya merujuk kepada sejenis spesis burung yang hampir kepupusan dan hanya wujud di Hawaii. Macam mana nak menyebutnya? Sebutannya berbunyi "Ow-Ow"

Perkataan 'scofflaw' ini berpunca daripada dua perkataan iaitu 'scoff' dan 'law.' Scoff membawa maksud tidak mempedulikan dan law pula membawa maksud undang-undang. Jadi 'scofflaw' membawa maksud seseorang yang tidak mempedulikan undang-undang. Adakah anda seorang scofflaw hari ini?

Akhirnya, kita ada juga perkataan khas untuk kita gelarkan pada orang yang suka rancangan-rancangan yang tidak berkualiti dan berfaedah. 'Vidiot' merujuk kepada individu yang menonton television atau video yang rendah kualitinya serta tidak peduli tentang perkara itu.

"Xertz' membawa maksud perbuatan seseorang makan dan minum dalam keadaan tamak dan gopoh. Penggunaannya adalah seperti berikut - "Why you are xertzing yourself? There's plenty of food enough for everyone."


5 Superkomputer Paling 'Power' Di Dunia

Komputer adalah antara salah satu peranti atau alat yang paling penting dalam dunia teknologi masa kini. Jika dahulu hanya syarikat-syarikat besar sahaja yang menggunakan khidmat komputer, namun kini ia telah menjadi satu keperluan bagi setiap orang.

Segala kerja menjadi lebih mudah, pantas dan efisyen dengan penggunaan komputer. Disebabkan persaingan oleh syarikat komputer gergasi yang pesat membangun, harga komputer menjadi semakin murah dengan prestasi yang sangat menakjubkan.

Namun, sehebat manakah prestasi sesuatu komputer yang boleh didapati di pasaran sekarang ini, jika hendak dibandingkan dengan apa yang dipanggil superkomputer?

iluminasi.com ingin berkongsi 5 superkomputer yang paling dasyat di atas muka bumi ketika ini.

Nota : Kebanyakan komputer yang biasa digunakan oleh umum mempunyai antara 4 hingga 16 teras pemprosesan.

Superkomputer ke-5 terhebat di dunia jatuh kepada Sequoia yang dihasilkan oleh syarikat IBM. Ia disiapkan pada tahun 2011 dan digunakan oleh Lawrence Livermore National Laboratory (LLNL) yang terletak di California, Amerika Syarikat bermula Jun 2012.

Sequoia mampu menjana kelajuan pengiraan selaju 17.17 petaflops yang dihasilkan oleh 1.573 juta teras pemproses. Selain itu, ia juga sangat efisyen dari segi penggunaan tenaga iaitu 2177 megaflops bagi setiap watt.

Di tempat ke-4 adalah superkomputer Titan yang merupakan hasil kerja syarikat Cray. Ia dipasangkan di Oak Ridge National Laboratory yang terletak di Tennessee, Amerika Syarikat dan digunakan dalam pelbagai projek sains. Ia merupakan penaiktarafan kepada superkomputer sebelum ini iaitu Jaguar.

Titan yang menelan belanja sebanyak RM415 juta ini mempunyai 299,008 teras pemprosesan yang mampu menjana kelajuan 17.59 petaFLOPS.

Piz Daint merupakan superkomputer yang dibina oleh Cray dan terletak di Swiss National Supercomputing Centre. Ia mendapat namanya bersempena gunung Piz Daint yang terletak di Swiss Alps.

Pada penghujung tahun 2016, ia berada di tangga ke-8 namun Piz Daint telah melalui satu perubahan apabila ia digabungankan bersama superkomputer Piz Dora Cray XC40, yang membuatkan ia mampu menjana kelajuan 25 petaflops dan melonjak ke tangga ke-3. Ia juga merupakan superkomputer paling hebat di Eropah.

Sejauh mana kehebatan superkomputer ini? Pengiraan atau kerja yang mampu dilakukan oleh Piz Daint selama sehari melebihi kerja yang mampu dilakukan oleh komputer riba selama 900 tahun. Hebat tak?

Tempat ke-2 bagi senarai superkomputer terhebat di atas muka bumi ini terletak di National Supercomputer Center di Guangzhou, China. Superkomputer ini dibina oleh 1,300 orang saintis dan juruteraa dari National University of Defense Technology (NUDT) China. Tiahen-2 menungguli carta superkomputer terhebat di dunia 3 tahun berturut-turut iaitu pada tahun 2013, 2014 dan 2015 sebelum dipintas oleh Sunway TaihuLight.

Dengan kos RM1.7 billion, Tianhe-2 dilengkapi dengan 3,120,000 teras pemprosesan yang mampu menjana kelajuan 33.86-petaflop. Pada tahun 2015, Universiti Sun Yat-sen dengan kerjasama pentadbiran Guangzhou ingin menaiktaraf kapasiti superkomputer ini namun gagal apabila kerajaan Amerika Syarikat menolak permohonan lesen oleh Intel untuk mengeskport perkakasan komputer ke China.

Dibina oleh : National Research Center of Parallel Computer Engineering & Technology, China

Sebagai respon terhadap sekatan oleh Amerika Syarikat ke atas China untuk mengimport perkasan komputer, maka terhasilah Sunway TaihuLight pada tahun 2016, sebagai superkomputer paling hebat di atas muka bumi. Apa yang lebih menarik, perkakasan yang digunakan termasuklah pemproses superkomputer adalah 100% barangan tempatan, daripada syarikat komputer China, Sunway.

Menggunakan 100% barangan tempatan, kos membina TaihuLight adalah lebih rendah daripada Tianhe-2 iaitu sebanyak RM1.17 billion. TaihuLight yang dipasangkan di National Supercomputer Center, Jiangsu, China dilengkapi dengan 10,649,600 teras pemprosesan. Dengan perkakasan sebanyak dan sehebat ini, ia mampu menjana kelajuan 3 kali ganda kelajuan Tianhe-2 yang berada di tangga ke-2 senarai ini iaitu dengan kelajuan 93 petaflops.

Betapa laju kelajuan 93 petaflops ini? Kemampuan untuk melakukan pengiraan oleh TaihuLight selama 1 minit adalah bersamaan dengan 7.2 billion populasi dunia membuat pengiraan menggunaan kalkulator selama 32 tahun. Tak dapat dibayangkan!

TaihuLight digunakan dalam pelbagai kajian seperti perubahan iklim global, sains bahan, asal alam semesta dan banyak lagi. Lebih hebat, ia merupakan superkomputer paling efisyen dalam penggunaan tenaga elektrik.


5 Kisah Menarik Penemuan Harta Karun Secara Tidak Sengaja

Kebanyakan kita pasti pernah melihat filem mengenai kisah penemuan harta karun yang akhirnya mengubah nasib seseorang. Tidak kurang juga buku-buku yang memuatkan kisah-kisah pencarian harta karun seperti buku Treasure Island dan Arabian Nights.

Adakah harta karun benar-benar wujud atau hanyalah cerita rekaan semata-mata? Harun karun sebenarnya memang wujud kerana orang kaya pada zaman dahulu gemar menyimpan wang dan harta mereka pada tempat tersorok. Pada zaman dahulu bank masih belum wujud jadi untuk keselamatan diri dan harta mereka, mereka akan menyorokkan harta mereka di bawah pokok, dalam gua dan tempat-tempat yang tidak mudah diketahui oleh orang luar.

Walau bagaimanapun, ada beberapa kisah dimana harta karun yang disembunyikan ini telah dijumpai, kebanyakannya secara tidak sengaja. Berikut merupakan beberapa kisah yang popular:

Pada July 2009, seorang lelaki bernama Terry Herbert sedang mencari sesuatu di sebuah ladang yang terletak di Staffordshire menggunakan alat pengesan besi (metal detector). Ia menemukan beliau dengan sebuah penemuan yang tidak disangka-sangka, artifak emas milik zaman Anglo-Saxon. Dalam masa 5 hari, beliau menjumpai 244 barang emas dan mengambil keputusan untuk memberi tahu pihak berkuasa tempatan.

Setelah mendapat kebenaran daripada pemilik ladang, usaha penggalian secara besar-besaran telah dilakukan. Pada tahun 2009, kira-kira 1300 objek telah ditemui. Pada 25 November, pihak yang bertanggungjawab menilai nilai harga karun tersebut mengatakan keseluruhan harta tersebut bernilai 3.285 juta Pound. Pihak The Birmingham Museum & Art Gallery dan the Potteries Museum & Art Gallery bersetuju secara bersama untuk membeli harta karun tersebut dimana nilai keseluruhannya telah dibayar kepada Terry dan pemilik ladang tersebut!

Pada Februari 2013, sepasang suami isteri sedang membawa anjing peliharaan mereka bersiar-siar di belakang rumah. Tiba-tiba, mereka perasan seperti sesuatu yang mencurigakan dalam semak samun yang terletak di bawah sebuah pokok. Apabila diteliti, ianya adalah sebuah tin kosong yang sebahagiannya tertanam. Mereka mengambil keputusan untuk menggali dan mengeluarkan tin tersebut.

Alangkah terkejutnya mereka tin tersebut berisi 1427 wang emas yang dianggarkan mempunyai nilai berjumlah $30 000. Menurut pakar sejarah, kebanyakan duit syiling emas yang dijumpai itu sangat istimewa kerana kebanyakannya tidak pernah diedarkan dan masih dalam keadaan baik. Sesetengah daripadanya dianggarkan sejuta setiap keping. Jumlah keseluruhan wang syiling tersebut dianggarkan bernilai $11 juta.

3 orang rakan sebilik telah membeli sebuah sofa terpakai pada harfa $20. Mereka terkejut apabila menjumpai sekeping sampul surat yang berisi wang berjumlah $40000 yang disorokkan pada sofa tersebut. Mereka telah membeli sofa tersebut di sebuah aktiviti lelongan di New York. Pada mulanya, salah seorang pelajar tersebut Reese Werkhoven telah menjumpai sekeping sampul surat tersebut secara tidak sengaja.

Mereka kemudiannya melakukan pencarian dan menemui beberapa lagi keping sampul surat. Jumlah keseluruhan wang yang terkandung dalam kesemua sampul surat tersebut bernillan $40000. Mereka juga menjumpai sekeping slip deposit wang pada sofa tersebut yang tertera nama seorang wanita tua, pemilik asal sofa tersebut. Mereka berjaya menelefon wanita tersebut untuk memulangkan semula wang yang dijumpai.

Ini merupakan penemuan secara tidak sengaja oleh seorang juruteknik yang sedang membaiki sebuah piano. Pada 1996, sepasang suami isteri telah membeli sebuah piano yang dihasilkan syarikat Broadwood & Sons. Pada tahun 2016, pasangan tersebut telah mendermakan piano tersebut kepada sebuah kolej sebelum berpindah kerumah baru.

Pada mulanya, juruteknik tersebut menjumpai sesuatu yang mencurigakan tersorok pada bahagian dalam piano tersebut. Untuk mengetahui lebih lanjut, beliau membawa keluar barang tersebut dan mengoyaknya. Alangkah terkejutnya apabila mendapati ianya mengandungi kira-kira 900 keping syiling emas. Beliau kemudiannya melaporkan kepada pengetua dan kini usaha untuk mengesan pemilik asal piano tersebut.

Pada tahun 2017, seorang lelaki bernama Nick Mead yang berusia 5 tahun telah membeli sebuah kereta kebal terpakai daripada eBay. Kereta kebal itu dibeli pada harga $30000. Beliau dan seorang rakannya yang merupakan seorang mekanik bekerjasama untuk membaik pulih kereta kebal tersebut.

Ketika ingin masuk ke dalam kereta kebal tersebut, mereka mengambil keputusan untuk merakam video yang boleh dijadikan bukti sekiranya mereka menjumpai sebarang senjata dalam kereta kebal tersebut. Tiada senjata dijumpai sebaliknya mereka menjumpa 5 ketulan emas. Nilai keseluruhan emas tersebut dianggarkan bernilai $2 juta.


4 Pemain 'Dota 2' Paling Kaya Di Dunia

Zaman sudah berubah, dan kini tiba masanya untuk permainan video menjadi salah satu sukan yang menarik perhatian dunia lebih-lebih lagi daripada golongan remaja. Walaupun masih baru dipertandingkan secara profesional, namun E-sports telah berjaya memberikan impak yang besar kepada dunia.

Jika dulu remaja yang menghabiskan masa dengan bermain permainan video dikatakan membuang masa dan tidak mempunyai masa depan, kini kenyataan itu tidak lagi relevan. Apa yang boleh kita ringkaskan adalah permainan video kini menjadi satu kuasa besar yang mempu mencabar sukan fizikal lain, dari segi jumlah penonton, dan lebih menarik, dari segi jumlah wang yang dipertaruhkan.

Permainan video seperti Dota 2 yang dianjurkan melalui kejohanan The International 2017 menawarkan hadiah wang tunai sebanyak RM107 juta, yang mana membuatkan pemenangnya menjadi jutawan dalam sekelip mata.

Sebelum kita ke senarai 4 terkaya di dunia, apa kata kita lihat dahulu 10 pemain Dota 2 Malaysia dengan hasil kutipan wang kemenangan tertinggi setakat ini.

iluminasi.com ingin berkongsi 4 atlet permainan video Dota 2 yang terkaya di dunia.

Lasse Urpalainen merupakan remaja kelahiran Finland yang berusia 22 tahun. Beliau merupakan pemain Dota 2 dan mula dikenali apabila menjuarai kejohanan Assembly Summer 2014 LAN bersama pasukan Veni,Vidi,Vici. Dengan nama samaram "Matumbaman", beliau menarik perhatian ramai dengan kemahirannya menggunakan hero seperti Tinker dan Ember Spirit.

Pernah menyertai pasukan Fnatic namun berpisah selepas Fnatic dibubarkan. Menjelang kejohanan Frankfurt Major pada tahun 2015, Lasse telah direkrut oleh pasukan 5Jungz. Namun Lasse menyertai pasukan Team Liquid dan beliau menunjukkan taringnya apabila mendominasi aksi di The International 2016, namun tewas.

Lasse bersama-sama Team Liquid memperkuatkan pasukan mereka menjelang The International 2017 dan telah membuahkan hasil apabila menjadi juara. Jumlah wang yang dimenangi oleh Lasse dalam 40 kejohanan yang disertainya adalah RM11.59 juta.

Dikenali dengan nama "Universe" atau "UNiVeRsE", Saahil Arora adalah pemain permainan video ke-3 terkaya di dunia dengan jumlah wang kemenangan sebanyak RM12.42 juta daripada 68 kejohanan. Berasal dari Wisconsis, Amerika Syarikat, pemuda berusia 27 tahun ini merupakan pemain posisi "offlaner" bagi pasukan Evil Geniuses yang memenangi kejohanan The International 2015 yang membawa pulang wang tunai sebanyak RM28.4 juta.

Sebelum menjadi terkenal, Saahil menyertai pasukan Online Kingdom pada tahun 2011. Kemudian beliau berpindah masuk ke pasukan Team Dignitas pada tahun 2013 dan mendapat tempat ke-9 dalam The International 2013, dan bersama-sama pasukan Evil Geniuses memenangi tempat ke-3 di The International 2014.

Amer al-Balkawi atau dikenali sebagai Miracle- merupakan pemain Dota 2 dari pasukan Team Liquid.  Amer berusia 20 tahun dan berasal dari Jordan, serta mempunyai darah Poland. Bermula dengan bermain Defense of the Ancients pada pertengahan tahun 2000, Amer kemudiannya beralih arah kepada Dota 2 namun tidak bermain secara profesional sehingga awal tahun 2015 apabila menyertai pasukan Balkan Bears.

Pada penghujung tahun 2015, Amer telah mencapai rating MMR melebihi 8000 melepasi Aliwi "w33" Omar seterusnya menjadi pemain terbaik dunia dan telah direkrut oleh pasukan (monkey) Business. Amer bersama-sama (monkey) Business yang kemudiannya menukarkan nama pasukan mereka kepada "OG" dan memenangi kejohanan Frankfurt Major pada tahun 2015.

Amer juga merupakan pemain Dota 2 yang pertama mencapai 9000 MMR, iaitu pada Mac 2016. Beliau meninggalkan pasukan OG setelah berada di kedudukan 9-12 pada The International 2016 dan menyertai Team Liquid. Sebagai salah seorang ahli pasukan Team Liquid, Amer mendapat pecahan wang kemenangan Team Liquid yang menjuarai The International 2017 yang menjadikan jumlah wang yang dimenangi sebanyak RM12.59 juta.

Berada di tangga pertama senarai pemain video games profesional terkaya di dunia, adalah Kuro Salehi Takhasomi. Jumlah wang terkumpul yang dimenangi oleh Kuro adalah sebanyak RM14.41 juta daripada 75 kejohanan yang mana 99.98% daripadanya daripada Dota 2. Berusia 25, Kuro merupakan anak kelahiran Iran yang tinggal di Jerman. Beliau mula menceburkan diri dalam kejohanan E-sport ketika berusia 16 tahun.

Kuro telah banyak kali mengambil bahagian dalam kejohanan E-sport di peringkat antarabangsa namun pencapaian terbaik beliau sepanjang kariernya sebagai pemain permainan video profesional adalah menerajui pasukannya, Team Liquid menjuarai kejohanan Dota 2 di The International 2017 dan membawa pulang wang tunai berjumlah RM46.25 juta.


7 buah rumah cantik ini dibina di bawah tanah

Dengan populasi dunia yang semakin meningkat, makin ramai orang yang cuba lari dari kesibukan kota untuk membina rumah atas pokok, dalam hutan ataupun membina rumah bawah tanah seperti puak Hobbits dalam filem Lord of the Rings. Kami kongsikan 10 buah rumah bawah tanah yang mesra alam dan mengagumkan dari seluruh dunia ini:

Rumah moden dengan penggunaan tenaga yang cekap yang dibina di dalam guna batu pasir ini meliputi kawasan seluas 15,000 kaki persegi. Dibina oleh Curt dan Deborah Sleeper, rumah ini mempunyai ciri-ciri hiasan dalaman yang moden yang berlatarbelakangkan dinding batu pasir secara semula jadi.

Rumah ini tidak memerlukan sebarang alat pendingin hawa atau pemanas kerana rekaan geotermanya boleh menyejuk dan memanaskan rumah dengan sendiri. Sebelum diubahsuai, tapak ini sebenarnya merupakan lokasi konsert dan gelanggang bermain kasut luncur.

Rumah kontemporari ini diangkat sebagai salah satu karya teragung seni bina Wales. Ia digelar rumah "Teletubby" kerana rekaan yang berbumbungkan padang rumput dengan serombong keluli. Walaupun seni binanya agak ringkas dengan sebuah bilik yang dihadang menggunakan pod berwarna pasang siap, kawasan landskap di luar rumah amat cantik dan amat berpadanan dengan persekitaran.

Rumah bawah tanah yang dibina oleh KWK Promes ini direka supaya bumbung rumputnya hanya boleh diakses oleh penghuni melalui binaan tangga di bahagian dalam rumah.

Rumah dua tingkat yang siap dibina pada tahun 2004 ini dibina di atas tapak kuari oleh arkitek John Bodger untuk pasangan Phil dan Helen Reddy.

Walaupun hampir keseluruhan rumah ini terletak di bawah tanah, ia dibina agar dapat memaksimakan penerimaan cahaya matahari. Rekaannya mesra alam, mudah untuk disejukkan atau dipanaskan suhu persekitaran dan mempunyai sistem tadahan air hujan yang sangat unik.

Estet perumahan yang dibina oleh Vetsch Architektur ini merangkumi 9 buah rumah yang dihubungkan oleh tangga menghala ke bawah tanah dan juga ruang letak kereta bawah tanah. Rumah mesra alam ini menggunakan tanah sebagai penebat haba sebagai perlindungan daripada hujan, cuaca melampau, angin dan lelasan. Cantik sangat kan!

Lagi sebuah rumah unik di Switzerland yang dibina dalam tanah ini direka oleh SeArch dan Christian Müller Architects. Bandar Vals sememangnya terkenal dengan kolam air panas dan mempunyai pemandangan yang sangat cantik. Rumah ini berada di lokasi yang sangat strategik kerana mendapat kedua-dua kelebihan itu. Selain itu, rumah ini juga tidak perlu menggunakan alat pemanas semasa musim sejuk atau pendingin hawa semasa musim panas. Jimat banyak!


Kerana tersalah cetak bendera, 15 laman sesawang ini digodam rakyat Indonesia

Pihak MyCert telah melaporkan bahawa sejak semalam (21/8/2017) banyak kes godam berlaku di negara kita. Antaranya ialah 'defacement', dan serangan Ddos yang bertubi-tubi. Sebagai langkah keselamatan semua pihak, MyCert menyarankan agar semua sistem admin mengemaskini aplikasi yang digunakan dan memperkuatkan pertahan sistem pelayan.

Anda boleh dapatkan maklumat tambahan tentang serangan dan laporan-laporan terbaru melalui laman web MyCert sendiri. Dan sekiranya anda ingin melaporkan insiden boleh melaporkan terus kepada pihak respon MyCert 24/7.

Kesilapan mencetak bendera negara Indonesia pada buku cenderahati sukan SEA telah menjadi punca utama yang menyebabkan ramai rakyat Indonesia marah. Hal ini menjadi perbualan hangat di forum-forum underground Indonesia dan mereka berlumba-lumba untuk menunjukkan bakat menggodam mereka sebagai tanda protes kesilapan percetakan yang dilakukan oleh pengurusan sukan SEA Malaysia.

Namun Khairy Jamaluddin (Menteri Belia dan Sukan Malaysia) telah membuat permohonan maaf secara terbuka kepada seluruh rakyat Indonesia kerana baginya ini adalah satu kesilapan yang sangat besar. Buku yang tersalah cetak ini tidak lagi diedarkan dan telah digantikan dengan yang baru.

Hal ini telah disambut baik oleh sesetengah rakyat Indonesia di laman-laman sosial seperti facebook dan twitter. Namun pesta godam ini masih juga berlangsung.

Namun begitu, masih ada rakyat Indonesia yang tidak bersetuju dengan sikap rakyatnya sendiri yang memarahi Malaysia hanya kerana kesilapan percetakan itu. Ada juga diantara penggodam Indonesia yang menggodam laman web Malaysia untuk menyatupadukan Malaysia dan Indonesia sebagai negara serumpun. Haha (lihat sini)

Pesta godam seperti ini bukanlah kali pertama terjadi. Sebenarnya sudah banyak kali berlaku di alam maya ini. Apa yang penting, bila berlaku kes-kes godaman, sistem admin perlu lebih peka dengan keselamatan pelayan, penggodam pun harus tahu apa yang dilakukan ini sebenarnya hanya menyusahkan orang sahaja. Aktiviti 'defacement' tidak mendatangkan manfaat dan hanya mendatangkan mudharat kepada orang lain.


6 Kes Majikan Dibunuh Kejam Oleh Pekerja Sendiri

Anda mungkin pernah meluahkan sesuatu seperti "rasa nak tumbuk muka bos aku tu sampai mampus". Percaya atau tidak kes majikan mati dibunuh oleh pekerjanya sendiri benar-benar terjadi di negara barat. Antara punca yang dikenalpasti ialah pertelingkahan melibatkan hal kerja, rompakan dan dendam kerana dipecat. Biarpun kebanyakan kes-kes tersebut melibatkan dendam kesumat yang sudah disimpan sekian lama, tetapi terdapat beberapa kes pembunuhan yang berlaku secara spontan.

Selepas 6 tahun bekerja di sebuah firma rekaan pakaian Hazan Imports di Midtown Manhattan, Johnson telah diberhentikan pada tahun 2014. Dia kembali ke syarikat tersebut dengan pistol kaliber .45 dan menembak mati bekas majikannya yang pernah bertukar gangguan sebelum pemecatannya. Selepas melakukan tembakan sebanyak 4 kali terhadap mangsa yang sudah layu terbaring, dia mula berjalan ke arah Empire State Building. Sebaik tiba di sana, pegawai NYPD berhadapan dengannya sehingga meletusnya kejadian tembak-menembak sekali lagi. Akibatnya, 9 orang tercedera akibat peluru sesat oleh pihak polis manakala Johnson ditembak mati.

Harold Sasko merupakan pemilik restoran francais pizza Cici di Kansas City berusia 52 tahun ketika dia mengupah Sarah McLinn yang berusia 19 tahun ketika itu. Sebaik mengetahui dia baru sahaja terlibat dengan najis dadah dan kegiatan jenayah, Sasko menjemput McLinn untuk tinggal bersamanya. McLinn membalas permintaan itu dengan mencampur pil tidur dalam birnya, mengikat tangan dan kaki dengan zip dan memotong hampir putus kepalanya.

Peguam McLinn memberikan hujah bahawa gangguan identiti disosiatif yang dimiliknya menjadi punca dimana dia mempunyai sebanyak 4 personaliti berbeza - salah seorang daripadanya bernama Alyssa yang merupakan pembunuh sebenar. Pendakwa mendakwa McLinn telah meneliti tempat berpotensi untuk dipotong pada bahagian leher Sasko dan merancang untuk melarikan diri selepas pembunuhan itu. Dia akhirnya didapati bersalah dan dihukum minimum 50 tahun penjara.

Kredit foto: ihsan Orange County District Attorney's Office / ocweekly.com

Pada Januari 2007, Avalos merupakan seorang buruh kasar warga California berusia 27 tahun. Semasa melakukan kerja-kerja landskap, bosnya bernama Woo Sung Park menegur yang dia bekerja dengan terlalu perlahan. Avalos bertindak membalas kritikan tersebut dengan menghentak Park di belakang kepala dan memukulnya sehingga mati menggunakan penyedok tanah.

Sebaik polis tiba di tempat kejadian dan cuba menahan Avalos, dia mengambil sebuah kapak untuk melunaskan 'kerja'nya. Sebaik ditenangkan, Avalos mengaku menggunakan methamphetamine sebelum bekerja pada hari itu namun menegaskan dia merasakan Park akan menyerangnya secara fizikal. Dia akhirnya dijatuhi hukuman penjara selama 25 tahun.

Saldivar ialah presiden kelab peminat penyanyi Selena dimana jawatan tersebut berjaya disandangnya dengan cara mengganggu pengurus Selena sehingga menyerah kalah. Tidak cukup dengan itu, dia juga mencuri duit kepunyaan Selena dan dipecat sebaik pihak pengurusan mengetahuinya. Apabila Selena mengadakan pertemuan dengannya di bilik motel pada Mac 1995 untuk berbincang mengenai hal tersebut, Saldivar mendakwa dia telah diperkosa dan meminta Selena membawanya ke hospital. Apabila hospital itu memberitahu yang Saldivar sebenarnya tidak diperkosa, Selena menuntut cek bank dari Saldivar yang kemudian bertindak menembaknya.

Semasa pertuduhan dibacakan, Saldivar mendakwa senapang itu mengeluarkan peluru secara tiba-tiba yang ditolak oleh pendakwa dengan bukti bahawa pistol itu begitu berat dan tidak boleh menembak dengan sendiri. Malah, Saldivar juga tidak memanggil 911 sebaliknya mengejar Selena yang sedang berlumuran darah ke lobi hotel sambil memanggilnya 'si jalang'. Dia dijatuhi hukuman penjara seumur hidup sementara berita palsu internet tidak putus-putus mengisytiharkan dia sudah mati.

Pemandu lori Welsh yang baru sahaja dipecat, Russell Carter percaya yang bosnya, Kinglsey Monk tidak membayar gajinya yang berjumlah $4,000. Oleh itu, dia mengambil Monk dan 3 orang pekerja lain sebagai tebusan sebelum memukul Monk dengan paip dan mencekiknya dengan tali leher sendiri. Untuk menamatkan sesi 'mengutip hutang'nya, Carter menyimbah tebusan lain dengan petrol sebelum membakar bangunan itu. Mereka bagaimanapun berjaya melarikan diri dan Carter mendakwa dirinya gila dan tidak mahu bertanggungjawab atas perbuatannya. Sistem perundangan UK tidak bersetuju dan memberikan Carter 30 tahun hukuman penjara.

Kirkpatrick membunuh bekas majikannya, Benjamin Banky yang merupakan CEO syarikat produk kesihatan semula jadi, TallGrass Distribution tidak lama selepas dia dibuang kerja. Kirkpatrick muncul di parti Krismas syarikat dengan senapang patah dan melepaskan tembakan dan membunuh Bank. Selepas itu, Kirkpatrick menyerah diri serta mengaku tidak bersalah tetapi akhirnya tetap disabitkan dengan kesalahan membunuh.


5 Kereta Di Malaysia Yang Mempunyai Nilai Second Hand Tertinggi

Antara faktor-faktor utama yang dipertimbangkan dan dititikberatkan dalam membuat keputusan untuk membeli kereta adalah tujuan penggunaan, harga semasa dan juga penggunaan minyak oleh kereta tersebut. Namun, terdapat satu lagi perkara yang perlu difikirkan sebelum keputusan itu dibuat, iaitu nilai dan harga kereta tersebut selepas beberapa tahun.

Ini amat penting kerana ia membolehkan anda mengagak nilai sesebuah kereta itu pada masa hadapan. Jika anda membeli kereta yang mempunyai nilai susutan yang tinggi, anda akan mengalami kerugian dalam beberapa tahun apabila kereta anda itu hendak dijual.

iluminasi.com ingin berkongsi antara 5 model kereta di Malaysia yang mempunyai nilai susutan terendah.

Nota : Anggaran ini dibuat berdasarkan purata harga (bawah RM100,000), kereta yang banyak digunakan di Malaysia dan bergantung kepada keadaan sesebuah kereta. Ia tidaklah 100% tepat namun dapat memberikan gambaran kereta yang mana mempunyai nilai tertinggi selepas beberapa tahun.

Proton Persona berada di tangga ke-5 senarai ini. Ia merupakan antara salah satu model keluaran Malaysia yang sangat banyak di atas jalan raya. Proton Persona menjadi tarikan ramai kerana bentuk badannya yang padat dan ruangan dalam yang agak luas. Model ini boleh didapati dengan harga RM45,000 pada tahun 2012 dan harga Proton Persona terpakai kini boleh didapati dengan harga RM21,000.

Model yang mempunyai rekabentuk yang sangat sporty dan futuristik daripada Honda, ia menjadi pilihan golongan muda masa kini. Honda City terkenal sebagai kereta jimat minyak dan berbaloi untuk dimiliki. Pada tahun 2013, Honda City boleh dimiliki dengan harga anggaran RM85,000 dan kini, kereta yang sama boleh dibeli dengan harga anggaran RM47,600.

Ketika dilancarkan pada tahun 2007 di Malaysia, kereta MPV ini mendapat perhatian ramai kerana dikatakan sesuai dijadikan kereta keluarga dengan harga yang berpatutan. Mempunyai 5 tempat duduk dewasa dan 2 untuk kanak-kanak, ruang di dalam MPV ini agak luas dan boleh diubah suai supaya mendapat lebih ruang. Pengunaan minyak jugak tidak terlalu kuat bagi kereta bersaiz besar. Grand Livina boleh dimiliki dengan harga RM90,000 pada 2014 dan anggaran penyusutan nilainya hanya 40% membuatkan ia kini berharga dalam lingkungan RM54,000.

Dikatakan sebagai musuh tradisi Honda City, model kereta ini juga antara yang terbanyak digunakan oleh rakyat Malaysia. Dengan rekabentuk unik serta ketahanan Toyota Vios membuatkan ia menjadi pilihan semua bangsa dan lapisan masyarakat di Malaysia. Dijual dengan harga tidak kurang seperti Honda City iaitu anggaran RM85,000 pada tahun 2013, kini ia boleh didapati dengan harga RM54,000.

Seperti yang dijangkakan untuk berada di tangga pertama carta ini, adalah kereta yang dianggarkan paling banyak di atas muka bumi Malaysia, iaitu Perodua Myvi. Ia dikatakan model keluaran Malaysia paling berjaya dan dianggarkan sebanyak 500,000 buah Perodua Myvi berada di atas jalan raya sejak ia diperkenalkan pada tahun 2005. Kenyataan ini boleh dibuktikan dengan melihat di persekitaran anda, pasti akan terlihat model ini.

Ia menjadi pilihan kerana reka bentuk yang comel dan futuristik, ruang dalaman yang agak luas, serta harga mampu milik yang menjadi pilihan mereka yang berpendapatan sederhana. Ia dijual dengan harga purata RM45,000 pada tahun 2013 dan kini dengan reka bentuknya yang tak luput dek zaman, harganya menurun menjadi RM29,000 bagi Myvi berenjin 1.3 liter, mengikut keadaan kereta.


Bekas Pemandu Forklift Ini Menjana RM72 Juta Setahun Melalui Blog

Sesetengah orang masih meragui akan peluang buat duit secara dalam talian (online). Akibat daripada banyak kes penipuan (scam) yang dipaparkan di media elektronik, segelintir daripada masyarakat kita masih ragu-ragu mereka boleh membuat duit secara online.

Sebenarnya, terdapat banyak cara untuk buat duit secara online antaranya melalui dropship, affiliate dan blog. Abraham Piper, seorang bapa yang berasal daripada Los Angeles merupakan salah seorang pengguna internet yang berjaya membuat duit secara online. Untuk lebih tepat, beliau berjaya membuat $17 juta setahun melalui blog sahaja. Kisah beliau ini boleh dijadikan inspirasi kepada kita.

Sebelum terjebak dengan dunia blog, beliau merupakan seorang ppemandu forklift. Selain itu, beliau juga pernah bekerja sebagai pengedar iklan (flier). Piper sedar beliau suka menulis dan ketika zaman mudanya, beliau gemar menulis lirik lagu. Pada awalnya, beliau mempunyai sebuah blog dimana beliau gemar menulis mengenai kehidupan peribadinya.

Pada awal pembabitannya dalam dunia blog, beliau dapati kebanyakan artikel yang ditulis pemilik terlalu panjang. Jadi, beliau mendapat idea untuk membuat satu eksperimen - beliau ingin menulis artikel yang hanya mengandungi 22 patah perkataan sahaja. Bila ditanya bagaimanakah idea 22 patah perkataan itu diperolehi, ianya adalah tarikh 22 Februari dimana beliau mendapat idea tersebut. Web yang dibinanya itu diberi nama 22 Words.

Pada awalnya, beliau hanya menulis untuk keseronokan. Rasa puas apabila ada orang yang membaca tulisannya. Ketika itu, beliau hanya menetapkan sasaran untuk memperoleh sebanyak 2500 halaman dibaca setiap hari.

Pada suatu hari, beliau tertanya-tanya "Adakah aku boleh hidup dengan menulis blog semata-mata?"

Pada awalnya, kebanyakan artikel yang dimuatkan dalam blog tersebut adalah berkaitan hal keluarga dan peribadinya sahaja. Dia tidak pernah terfikir sama ada apa yang ditulisnya itu boleh menjana wang atau tidak. Antara teknik awal yang digunakan oleh Piper adalah dengan meletakkan link affiliate daripada program Amazon dimana beliau akan dibayar sekiranya terdapat dalam kalangan pembaca yang membeli produk di Amazon melalui link affiliate beliau. Pada tahun 2009, beliau telah berjaya menjana beberapa ribu dollar melalui program affiliate Amazon sahaja.

Beberapa tahun kemudiannya, beliau mengambil tindakan drastik untuk tidak lagi menulis mengenai perihal keluarganya di blog tersebut sebaliknya hanya memuatkan artikel tular mengenai perkara-perkara lucu yang dilakukan kana-kanak dan juga kisah-kisah inspirasi kepada orang ramai. Ternyata keputusannya itu tepat sekali berdasarkan peningkatan trafik pengunjung ke blognya. Pada bulan Disember 2010, blognya memperoleh 200 000 halaman dibaca dan pada bulan Mac 2011, beliau sudah memperoleh 1.3 juta halaman dibaca!

1. Piper akan bangun seawal 4.30 setiap hari untuk mendapatkan isu-isu terkini untuk dimuatkan ke dalam blognya. Hal ini dilakukan bagi memastikan blognya menjadi blog pertama yang memaparkan sesuatu artikel atau isu tersebut.

2. Fokus. Piper minat menulis maka beliau menggunakan sepenuhnya minat beliau itu untuk menjana wang melalui blog

3. Bijak membuat keputusan. Pada awalnya kemunculan 22 Words, kebanyakan artikel adalah berkisar mengenai keluarganya dan pendapat peribadinya sahaja. Walaubagai manapun beliau akhirnya membuat keputusan untuk beralih kepada kisah-kisah inspirasi dan lucu yang lebih mudah menarik perhatian lebih ramai pengguna internet untuk membaca.

Pada awal 2011, Piper telah mengambila keputusan untuk menjual blognya itu kepada sebuah syarikat yang berpangkalan di Denver, Amerika Syarikat. Walaubagai manapun, beliau tetapi menulis untuk blognya itu. Sebelum menjual blog 22 Words, beliau telah menetapkan dalam perjanjian bahawa beliau mesti dilantik sebagai penulis tetap 22 Words. Ini membolehkan beliau menjadi seorang penulis blog sepenuh masa. Piper bagaimanapun membeli semula 22 Words pada tahun 2013 tetapi jumlah nilainya dirahsiakan. Selepas beberapa bulan mengambil alih semula 22 Words, blognya itu telah mencatatkan 5 juta pembaca unik setiap bulan.

Piper telah berpindah ke Los Angeles dimana beliau membuka pejabat 22 Words. Sehingga ini, beliau sudah mempunyai 25 orang staf termasuk dirinya sendiri. Selain 22 Words, beliau juga melancarkan beberapa lagi aset digital seperti MagiQuiz, Bad Parenting Moments and Happiness Heroes yang menyasarkan pembaca berlainan latarbelakang. 22 Words dan syarikatnya, Brainjolt terus aktif membuat duit dan beliau menganggarkan akan menjana sehingga $30 juta pada tahun ini.

Semoga seorang kisah pemuda bernama Piper ini menjadi inspirasi kepada kita semua. Tidak kisah tahap akademik kita, ketahui kekuatan dan minat kita kemudian gunakan sebaiknya untuk menjana pendapatan.


5 budaya modifikasi tubuh paling pelik dan mengerikan

Jika kita sebut sahaja tindik dan tatu, mungkin anda akan terbayang remaja punk yang kelihatan liar dan gemar melawan arus. Tapi tahukah anda, modifikasi tubuh ini sebenarnya telah wujud sejak beribu-ribu tahun yang lalu?

Banyak etnik dari seluruh dunia masih lagi mengamalkan tradisi pengubahsuaian tubuh. Bukan sebagai fesyen, tetapi lebih kepada upacara keagamaan dan kepercayaan. Kami kongsikan 5 modifikasi tubuh yang agak ekstrim yang telahpun diamalkan sejak zaman nenek moyang kaum-kaum ini:

Jika di Malaysia, kaum Ulu di Sarawak amat terkenal dengan telinga panjang mereka tapi sebenarnya sukar untuk dipastikan kaum di negara manakah sebenarnya yang terlebih dahulu memulakan tradisi telinga panjang ini.

Banyak sebab yang membuatkan ramai orang memilih untuk memanjangkan cuping telinga seperti ini. Antaranya atas faktor keagamaan, menangkis kejahatan, meningkatkan nafsu syahwat dan juga kecantikan fizikal.

Banyak lagi kaum di seluruh dunia yang mengamalkan regangan telinga ini seperti kaum Masai di Kenya dan kaum Huaorani di Amazon. Tapi kini telah ramai anak muda yang berkunjung ke kedai perhiasan moden untuk memasang anting-anting yang memanjangkan telinga. Mungkin trend barangkali.

Puak Apatani yang tinggal di lembah Ziro berhampiran Arunachal Pradesh di India ini dikatakan mempunyai kaum wanita yang paling cantik dalam puak Arunachal. Mereka terlalu cantik sehingga terpaksa berbuat sesuatu untuk membuatkan diri mereka jadi kurang menarik perhatian sebagai perlindungan daripada ancaman musuh.

Oleh itu, mereka mula menyumbat hidung dengan kepingan kayu yang besar. Namun, tradisi ini tidak lagi menjadi ikutan wanita muda kaum itu hari ini.

Di Selatan Sudan, anak-anak kecil puak Dinka tidak akan menangis apabila ahli sihir melorekkan pisau panas ke wajah mereka untuk ditoreh. Jika mereka menangis atau memberi sebarang tindak balas kerana kesakitan, mereka akan berasa sangat malu. Bagi mereka, proses 'memarutkan' wajah ini merupakan satu peralihan untuk menjadi 'anak jantan'.

Tanda-tanda parut di wajah inilah yang memberikan identiti setiap puak dan kecantikan kepada kaum wanitanya.

Bukti arkeologi menunjukkan tradisi menindik di bahagian bawah bibir ini telahpun dimulakan di Sudan dan Ethiopia (sekitar 8,700 SM), di Mesoamerika (1,500 SM) dan Perairan Ecuador (500 SM) dan sehingga ke hari ini ia masih menjadi tradisi bagi masyarakat di Afrika dan Amazon.

Plat atau palam bibir berbentuk bulat ini akan dipasang pada lubang di bibir untuk diregangkan. Plat yang diperbuat menggunakan tanah liat atau kayu ini akan ditukar kepada saiz yang lebih besar apabila mulut semakin meregang.

Di Afrika, pemasangan plat di bibir bawah diiringi dengan pemotongan dua hingga empat batang gigi bawah. Bagi puak Sara atau Lobi pula, mereka memasang plat pada kedua-dua bahagian atas dan bawah bibir.

Saiz plat dikatakan melambangkan status sosial atau ekonomi dalam setiap puak.

Mengasah gigi secara manual, terutama sekali gigi acip di hadapan, merupakan tradisi sesetengah masyarakat di dunia. Di Bali, gigi diasah sehingga kecil kerana ia dikatakan simbol kemarahan, cemburu dan pelbagai lagi aspek negatif dalam kehidupan. Selain itu ia juga merupakan satu ritual menandakan seseorang telah menginjak dewasa.

Pengasahan gigi juga dilakukan oleh penduduk pribumi atas faktor kerohanian seperti yang dilakukan oleh puak-puak di Vietnam dan Sudan.

Dalam budaya kaum Maya, gigi diasah sehingga tajam dan seringkali mempunyai corak yang diukir untuk membezakan status kelas atasan.

Ada juga budaya kaum lain yang menajamkan gigi untuk menyerupai haiwan. Sebagai contoh, puak Wapare di Afrika yang mengasah gigi agar menjadi seperti gigi ikan jerung.


Saintis Jepun Berjaya Mencipta Ais Krim Yang Tidak Cair Pada Suhu Bilik

Dalam dunia sains, ada kalanya penemuan produk atau formula baru itu adalah secara tidak sengaja. Itulah yang terjadi kepada seorang chef di Jepun. Dalam usaha memperkenalkan produk ais krim baru, sebuah syarikat telah cuba mencampurkan kandungan polyphenol yang terdapat pada buah strawberi dengan ais krim. Cecair polyphenol tersebut diekstrak dari buah-buah strawberi lama yang tidak lagi boleh dijual.

Mereka dapati apabila bahan polyphenol ini dicampurkan, krim tersebut akan mengeras menjadi sebuah ais krim.

Penemuan ini telah dijumpai secara tidak sengaja di Biotherapy Development Research Center yang terletak di Kanazawa, Jepun. Ais krim baru yang diberi nama "Kanazawa Ice" ini tidak akan cair pada suhu bilik, menjadikannya lebih tahan lama di suhu bilik.

Mengikut Tomihisa Ota, pencipta ais krim ini, cecair ini mempunyai sifat yang menjadikan air dan minyak sukar untuk dipisahkan. Hal ini membolehkan ais krim tersebut boleh mengekalkan kandungan dan bentuknya dalam tempoh yang lebih lama dan sukar cair pada suhu bilik.

Buat masa ini, ais krim ini hanya boleh didapati di Kanazawa dan akan diperkanalkan di Tokyo dan Osaka kelak. Tidak dapat dipastikan bila ais krim akan dipasarkan di Malaysia dan seluruh dunia.

Seorang wartawan bernama Asahi Shimbun telah berpeluang mencuba sendiri ais krim ini di Kanazawa di mana suhu pada ketika itu adalah 28 darjah Celcius. Beliau dapati, ais krim tersebut tidak cair dan masih kekal dalam bentuk asalnya.

Sementara itu, Presiden Biotherapy Development Research Center, Takashi Toyoda mendakwa sekiranya ais krim itu didedahkan pada suhu panas air dryer sekalipun, ianya tidak akan cair. Penemuan ini sangat menarik dan mungkin akan memudahkan ais krim untuk diimport dan eksport.

Walau bagaimanapun, sesetengah pengguna internet masih meragui ais krim Kanazawa ini dan menyatakan kerisauan mereka sama ada ais krim ini mendatangkan keburukan pada kesihatan. Sebahagian netizen berpendapat sifatnya yang tidak mudah cair pada suhu bilik menyukarkannya untuk dihadam oleh tubuh badan.


5 Penjenayah Yang Berjaya Ditangkap Kerana Terlalu Bangang

Bukan semua penjenayah adalah profesional. Sesetengah penjenayah tidak melakukan perancangan yang teliti sebelum melakukannya sebaliknya hanya bertindak mengikut hati dan kesesuaian keadaan semasa. Maka tidak hairanlah ada antara penjenayah yang mudah ditangkap akibat kebodohan diri mereka sendiri.

Kebanyakan daripada seringkali tersilap membezakan antara pull (tarik) dan push (tolak). Itulah yang terjadi kepada seorang perompak bernama James Allan. Seperti perompak yang lain, beliau memakai sarung muka untuk menyorokkan identiti beliau.

Ketika dalam keadaan kelam-kabut hendak melarikan diri, beliau tidak berjaya membuka pintu premis yang dirompak. Hal ini berpunca daripada kebodohannya yang tidak dapat membezakan antara pull (tarik) dan push (tolak) untuk membuka pintu tersebut. Ketika dalam keadaan tertekan, beliau tanpa sengaja telah membuka sarung muka dan mendedahkannya kepada kamera litar tertutup yang dipasang. Berdasarkan kamera tersebut, pihak polis akhirnya berjaya menahan lelaki tersebut selepas beberapa jam beliau melarikan diri.

Seorang pemuda Brazil, Mauricio Fierro telah meletakkan kenderaannya sebelum bertindak merompak sebuah farmasi seorang diri. Untuk memudahkan beliau melarikan diri, keretanya telah dibiarkan dalam keadaan enjin tidak ditutup dan keretanya tidak berkunci. Ketika sedang merompak, seorang pemuda lain telah memasuki keretanya dan melarikannya.

Ketika sedang mencari keretanya, seorang pemuda lain telah merompak wang yang ada ditangannya. Dalam kata lain, beliau telah dirompak dua kali! Disebabkan begitu marah keretanya telah dicuri, beliau telah ke balai polis berhampiran untuk melaporkannya. Namun nasibnya begitu malang sekali apabila beliau telah terserempak dengan pemilik farmasi yang baru dirompaknya sebelum itu di balai polis tersebut. Beliau telah ditangkap serta-merta!

Kes ini berlaku di sebuah bandar di Afrika Selatan. Seorang pemilik kenderaan telah meletakkan kenderaannya dalam keadaan berkunci di tepi jalan. Tidak berapa lama kemudian, seorang pemuda telah berjaya membuka kereta tersebut menggunakan sebuah peralatan khas.

Nasib beliau tidak baik apabila beliau telah terperankap dengan sistem auto-lock yang dipasang pada kereta tersebut. Beliau cuba meminta pertolongan daripada pejalan kaki yang lalu lalang disitu dengan mengatakan bahawa beliau merupaka seorang jaga yang bertugas menjaga keselamatan disitu. Pihak polis juga telah dihubungi untuk cuba mengeluarkannya. Kira-kira satu jam setengah kemudiannya pemilik kenderaan telah kembali ke keretanya dan membuka keretanya. Pencuri tersebut telah ditangkap serta-merta.

Kejadian lucu ini berlaku di China. Seorang pemuda telah memanjat tembok dan cuba masuk ke sebuah rumah yang terletak di tingkat 5. Ketika cuba memecah masuk melalui tingkap, beliau tersekat akibat tidak muat hendak masuk.

Pihak polis dan bomba kemudiannya telah datang ke tempat kejadian untuk menyelamatkannya

Pada tahu 2009, seorang pemuda berusia 19 tahun telah mencuri sebuah kereta pacuan 4 roda daripada sebuah gudang milik syarikat City Transfer Inc. Kejadian itu telah disaksikan oleh seorang pekerja syarikat tersebut yang kemudiannya melaporkan perkara itu kepada pihak polis. Pada hari yang sama, seorang lagi pekerja daripada syarikat tersebut telah ternampak kereta yang dicuri tersebut berada di jalan raya Highway 167 dan telah menghubungi pihak 911 untuk melaporkannya.

Beberapa minit selepas membuat panggilan tersebut, pihak polis menerima panggilan daripada pencuri tersebut yang melaporkan bahawa kereta beliau telah kehabisan minyak dan tersadai di lebuh raya Highway 167. Setelah tiba di tempat kejadian, pencuri tersebut didapati telah memakai jaket keselamat milik syarika City Transfer dan mengakui kereta tersebut miliknya. Pekerja yang telah menyaksikan pencuri itu mencuri kereta tersebut di gudang milik syarikatnya telah datang ke tempat kejadian untuk menceritakan perkara sebenar kepada polis dan pencuri tersebut akhirnya ditahan.

Setelah diperiksa, kereta tersebut bukan kehabisan minyak sebaliknya pencuri tersebut telah tersilap mengisi minyak petrol! Kereta pacuan 4 roda tersebut sebenarnya menggunakan diesel.


Tahu tak apa kepakaran "doktor pakar kesihatan awam"?

Seseorang yang bergelar doktor mempunyai pilihan sekiranya mereka mahu membuat pengkhususan dalam sesuatu bidang. Mereka kemudiannya akan dirujuk sebagai seorang Doktor Pakar. KIta biasanya akan dengar gelaran-gelaran sebagai doktor pakar mata, pakar bedah, pakar bius dan sebagainya. Pernahkah anda dengar doktor pakar kesihatan awam (public health)?

Kebanyakan orang awam pasti tidak pernah tahu akan bidang pengkhususan ini. Mari dengar penjelasan Dr Fadly Khairie mengenai seorang doktor pakar kesihatan awam. Beliau baru sahaja menghabiskan pengajian dalam pengajian Master of Public Health dan akan menyambung pengajian dalam bidang Doctor of Public Health kelak.

Saya akan jawab "kesihatan awam" Jawapan ini biasanya akan disusuli dengan yang bertanya menjadi senyap seketika dan kemudian biasanya akan disusuli dengan soalan ini pula

Biasanya jika saya ada banyak masa, saya akan terangkan sepenuhnya. Kalau saya ingin cepat saya katakan sahaja

Saya sedar jawapan saya itu hanya menerangkan sekelumit sahaja daripada erti kesihatan awam yang sebenarnya. Tidak dinafikan juga bidang kepakaran ini masih muda diiktiraf sebagai kepakaran klinikal berbanding dengan kepakaran yang lain.

Jika ingin diterangkan secara mudah, pakar kesihatan awam analoginya seperti seorang doktor. Doktor akan bertemu dengan pesakit. Pakar-pakar lain pesakitnya didepan mata namun untuk kesihatan awam pesakitnya adalah populasi masyarakat, satu populasi satu pesakit, satu sistem satu pesakit. Orang awam mungkin tidak bertemu dengan doktor-doktor kesihatan awam, kami jugalah tidaklah menerima kad-kad penghargaan seperti yang doktor-doktor yang lain. Namun polisi dan keputusan yang kami buat menyentuh kehidupan dan menyelamatkan nyawa ramai orang 'satu ribu orang dalam satu masa'

Di Malaysia, untuk menjadi pakar kesihatan awam sehingga kini ada dengan mengambil kursus Master of Public Health + Doctor of Public Health selama 4 tahun (1 tahun master dan 3 tahun doctorate) di 4 buah universiti. Sebelum masuk ke dalam kursus ini pegawai perubatan yang berminat dalam kesihatan awam perlu melalui satu program 'public health grooming' di selia oleh seorang mentor yang merupakan pakar kesihatan awam di mana mereka perlu mengisi logbook yang mengandungi kemahiran-kemahiran penting dalam kesihatan awam sebelum boleh menduduki ujian kemasukan dan temuduga.

Sekiranya lepas ujian, temuduga dan diterima masuk. Maka pegawai perubatan tersebut akan mengikuti program sepenuh masa di universiti tersebut. Ada sedikit kelainan dari cara pembelajaran namun intipati silibus utama adalah sama memandangkan keempat-empat universiti ini akan selalu melakukan 'conjoint board meeting' untuk menyelaras silibus.

Di UPM untuk program 1 tahun atau 2 semester master of public health kami perlu mengambil beberapa subjek dan menyiapkan satu dissertasi yang perlu dihantar ke jurnal. Memandangkan kami merupakan pelajar kursus secara coursework bukannya master by research maka jam kredit kami sangat banyak. Untuk semester pertama, kami perlu mengambil 27 jam kredit meliputi subjek seperti:

Untuk semester kedua pula, memandangkan saya dalam area of interest health service management maka kami perlu mengambil 18 jam kredit

Banyak bukan? Bak kata pensyarah, kami ini ibarat bakal pegawai tadbir & diplomatik dan duta-duta untuk kesihatan; jadinya banyak benda kena tahu.

Kami perlu memastikan untuk setiap subjek markah yang kami perolehi tidak kurang daripada B (65 dan ke atas) CGPA kami untuk kedua-dua semester juga tidak boleh kurang daripada 3.2 untuk melayakkan kami menyambung di bahagian doctorate. Kami juga perlu menyiapkan satu disertasi yang merupakan kajian di lapangan yang perlu melalui pembentangan viva voce. Pada masa yang sama struktur pemarkahan di UPM selain peperiksaan akhir semester, markah turut mengambil kira markah assignment yang mana kebiasaannya terdiri daripada laporan tentang sesuatu subjek ataupun manuskrip yang perlu diterbitkan di jurnal.

Syukur ada pensyarah-pensyarah yang menyelia kerja disertasi kami. Hampir setiap minggu kami perlu berjumpa dengan pensyarah yang menjadi penyelia kepada disertasi kami malah pemilihan subjek elektif juga hasil perbincangan antara kami dengan pensyarah.

Alhamdulillah saya dapat habiskan program master of public health dalam masa yang ditetapkan. Ribuan terima kasih kepada ahli keluarga yang sabar dan terus memberi sokongan kepada saya. Juga kepada semua pihak yang terus menerus menyokong selama ini. InsyAllah bulan 9 ini bermulalah perjalanan saya sebagai pelajar doctorate dalam Dr PH. Bidang kesihatan awam ini luas dan sedang berkembang luas. Saya berbangga menjadi salah seorang ahli di dalamnya. Bak kata our beloved DG "The best brain should enter public health"

Nota Editor: Kami daripada Iluminasi.com mengucapkan tahniah kepada Dr. setelah berjaya menamatkan pengajian dalam bidang Master. Semoga Dr. Fadley berjaya menamatkan pengajian peringkat Doctor of Public Health dengan cemerlang!


Iceberg Homes - Trend Rumah Baru Golongan Orang Kaya di Kota London

Undang-undang di kota London mengehadkan bilangan tingkat sesebuah rumah. Seperti beberapa kawasan lain yang menetapkan undang-undang yang serupa, ianya bertujuan agar rumah yang dibina tinggi ini tidak akan merosakkan pemandangan kota London. Walau bagaimanapun, beberapa orang jurutera telah melihat kelemahan undang-undang ini. Disebabkan bangunan tidak boleh dibina tinggi, mereka membina rumah banyak tingkat pada bahagian bawah tanah rumah.

Konsep baru rumah ini dipanggil "Iceberg Homes". Mengambil konsep bongkahan ais "iceberg", rumah ini memiliki kawasan bawah tanah yang luas dan dilengkapi dengan pelbagai kemudahan seperti bilik hiburan, spa dan sebagainya.

Konsep rumah ini banyak digunakan pada rumah-rumah kawasan mewah di London terutamanya di Chelsea dan Kensington. Kebanyakan ahli perniagaan dan selebriti yang kaya inginkan rumah yang besar dan tinggi agar mereka dapat memuatkan pelbagai kemudahan seperti kolam renang, gym, garaj kenderaan dan banyak lagi. Antara orang kenamaan yang membina rumah dengan konsep ini adalah Lloyd Webber, Nicole Kidman dan bilionair Russia, Roman Abramovich.

Semenjak 2012, 800 permohonan untuk pengubahsuaian rumah menggunakan konsep ini telah diluluskan dan hanya 80 permohonan yang ditolak.

Walaupun menjadi pilihan kebanyakan orang kaya di London, konsep pengubahsuaian rumah ini tetap mempunyai masalah dan risikonya yang tersendiri. Antaranya adalah:

1. Risiko tanah runtuh. Disebabkan pihak kontraktor perlu mengorek tanah, ianya boleh menyebabkan perubahan struktur tanah asal disitu. Perubahan struktur tanah tersebut juga boleh memberi kesan kepada struktur tanah kawasan rumah berhampiran.

2. Gegaran dan bunyi bising. Pembinaan kawasan rumah bawah tanah ini memerlukan kerja penggalian yang menghasilkan gegaran dan bunyi bising. Hal ini sangat mengganggu jiran-jiran yang tinggal berdekatan. Selain itu, ianya juga seringkali mengakibatkan kesesakan lalu lintas yang teruk di kawasan pembinaannya.

Terdapat beberapa kes yang telah dilaporkan mengenai pembinaan Iceberg Homes ini. Baru-baru ini, sebuah rumah bernilai $1.5 juta milik seorang jutawan bernama Omar Klajaji telah runtuh ketika ianya dalam pengubahsuaian menjadi sebuah Iceberg Homes. Dalam satu kes yang lain, perubahan struktur tanah telah mengakitkan rumah berdekatan berubah kedudukannya sehingga penghuni rumah tersebut terperangkap di dalam rumah kerana pintunya tidak lagi dibuka.

Akibat daripada kerisauan penduduk setempat dan kes-kes buruk yang berlaku, pihak berkuasa di Kensington dan Chelsea telah meminda undang-undang yang sedia ada untuk mengehadkan pembinaan Iceberg Homes. Undang-undang ini mengehadkan keluasan dan bilangan tingkat bawah tanah yang dibenarkan untuk ditambah berdasarkan saiz asal rumah. Selain itu, pemilik rumah juga harus menyediakan pelan perancangan lalu lintas untuk mengatasi kesesakan lalu lintas akibat daripada pembinaan tersebut.


4 Keretapi Komersial Paling Laju Di Dunia

Tren atau kereta api merupakan salah satu pengangkutan awam yang sangat penting dalam sesebuah negara, sama ada sebagai kenderaan penghubung komersial bagi manusia, mahupun sebagai pengangkutan barangan. Rakyat Malaysia patut berbangga kerana kita mempunyai sistem kereta api yang berteknologi tinggi dan bertaraf dunia.

Bukan itu sahaja, baru-baru ini, MRT telah dilancarkan di Malaysia yang menjadi kereta api transit ke-9 di Malaysia dan kereta api automatik tanpa pemandu kedua di Lembah Klang dengan kos RM21 billion. Juga, perjalanan ke utara kini lebih mudah dengan kereta api ETS yang berkelajuan 140km sejam.

iluminasi.com ingin berkongsi 4 kereta api komersial terpantas di dunia.

Tren berkelajuan tinggi yang beroperasi di Sepanyol ini berada di tempat ke-4 terpantas di dunia dengan kelajuan 350km sejam. Namun, tren Velaro ini pernah mencatatkan kelajuan maksimum sepantas 403.7km sejam. Ia merupakan milik keluarga Velaro yang beroperasi menghubungkan Barcelona dan Madrid bermula tahun 2006.

Dilengkapi dengan 8 gerabak yang mampu memuatkan 404 penumpang, ia hanya mengambil masa 2 jam 30 minit untuk meliputi jarak sejauh 504 kilometer.

Dibina oleh syarikat Perancis, Alstom, tren AGV merupakan tren ke-3 terpantas di dunia dengan kelajuan komersial 360km sejam. Ia direka untuk membawa 7 hingga 14 gerabak yang mampu memuatkan penumpang maksimum seramai 446 orang. Penciptaan tren ini bermula pada tahun 2000 dengan nama "Pegase", dan dihasilkan padaa tahun 2008.

Tren ini kemudianya dibeli oleh syarikat kenderaan Itali, NTV pada tahun 2008 sebanyak 25 buah dengan harga RM3.28 billion dan mula beroperasi pada tahun 2012. Walaupun berada di tangga ke-3 tren komersial terpantas di dunia, namun AGV pernah memecahkan rekod dunia dengan kelajuan yang tidak pernah berlaku sebelum ini, iaitu 574km sejam.

Ia menyambungkan bandar Napoli, Roma, Bologna dan Milano. Ia hanya mengambil masa kurang satu jam untuk bergerak dari Roma ke Napoli sejauh 189.7 kilometer. Apa yang menarik mengenai tren AGV ini adalah 98% daripada bahan yang digunakan adalah bahan kitar semula.

Tren CRH380A merupakan satu tren elektrik berkelajuan tinggi yang merupakan projek CSR Corporation Limited. Ia merupakan kesinambungan tren CRH2-350 yang diperbaharui dengan menggantikan teknologi asing dengan teknologi China dan kelajuan maksimum nya diperhebat. Ia dilancarkan pada tahun 2010 dan mampu membawa 494 penumpang disempurnakan dengan teknologi bebas gegaran. Tren ini sangat mesra pengguna dan mempunyai lampu bacaan soket elektrik.

Ia direka untuk bergerak secara komersial dengan kelajuan 350km sejam dan kelajuan maksima 380km sejam, namun ketika ujian dilakukan, tren yang mempunyai 8 gerabak telah mencatatkan kelajuan maksimum 416.6km sejam. Namun, ia telah memecahkan rekod dunia sebagai tren pengeluaran terpantas di dunia dengan kelajuan 486.1km sejam.

Tempat pertama, juga jatuh kepada negara yang mempunyai populasi terbesar di dunia, iaitu China. Purata kelajuan tren terpantas di dunia ini, Shanghai Maglev, adalah 250km sejam, namun ia mampu mencapai kelajuan maksimum 430km sejam yang menjadikannya tren komersial terpantas di dunia dan juga merupakan tren ketiga dalam sejarah yang menggunakan pengapungan magnetik.

Dengan kos RM5.14 billion dan mengambil masa 3 tahun untuk dibina, ia dibuka kepada penumpang pada tahun 2004. Ia mampu membawa penumpang maksima seramai 574 dalam satu masa dan tiket dianggarkan berharga RM34 sehingga RM68 yang menghubungkan stesen Pudong dengan Lapangan Terbang Antarabangsa Shanghai Pudong.


Sejarah Penghasilan Susunan Keyboard QWERTY Yang Digunakan Pada Hari Ini

Setiap hari anda menggunakan papan kekunci atau keyboard, sama ada pada komputer anda mahupun telefon pintar. Namun pernahkah anda terfikir mengapa susunan huruf pada keyboard disusun seperti yang anda gunakan sekarang?

Terdapat beberapa susunan keyboard, termasuklah QWERTY, AZERTY, QWERTZ, Colemak, Maltron da JCUKEN. Namun, susunan keyboard yang paling kerap digunakan adalah QWERTY.

Terdapat sebab mengapa ia disusun begini. Susunan papan kekunci QWERTY dihasilkan oleh seorang penyunting suratkhabar dan juga pencipta mesin taip pertama, Christopher Sholes pada tahun 1870-an. Ia bermula apabila Christopher memfailkan paten terhadap mesin penaip yang diciptanya pada tahun 1867.

Berinspirasikan kekunci piano, Christopher menghasilkan model pertama mesin taip dengan kekunci disusun bertingkat dalam dua baris seperti piano, seperti di bawah:

- 3 5 7 9 N O P Q R S T U V W X Y Z

2 4 6 8 . A B C D E F G H I J K L M

Namun, susunan ini mengalami 2 masalah, dan satu daripadanya adalah disebabkan susunan huruf-huruf tersebut. Disebabkan huruf-huruf ini dipasang pada palang logam, apabila dua huruf bersebelahan ditaip dengan cepat secara berturut-turut, palang logam tersebut akan bertembung antara satu sama lain dan menyebabkan ia tersangkut. Masalah ini adalah sangat serius.

Bagi menyelesaikan masalah ini, pasangan huruf yang kerap digunakan (dalam Bahasa Inggeris), seperti "th" atau "st" diletakkan jauh antara satu sama lain dan tidak berjiran. Dengan ini, penaip akan lebih mudah melakukan kerja menaip.

Christopher menghabiskan masa 5 tahun bagi menyempurnakan ciptaannya itu dengan cuba berkali-kali bagi memastikan masalah tidak berulang. Pada tahun 1868, Christopher menukarkan susunan huruf dari O ke Z, dari kanan ke kiri.

Dan pada April 1870, beliau mengubah susunan daripada 2 baris menjadi 4 baris dengan mengubah A, E, I, O, U, dan Y, ke barisan atas, seperti di bawah :

B C D F G H J K L M

Z X W V T S R Q P N

Pada tahun 1873, hak pembuatan mesin taip ini telah dijual kepada syarikat E. Remington and Sons pada tahun 1873. Susunan kekunci itu telah diubah oleh syarikat ini kepada susunan di bawah:

2 3 4 5 6 7 8 9 - ,

Q W E . T Y I U O P

Z S D F G H J K L M

A X & C V B N ? ; R

Syarikat E. Remington sekali lagi membuat perubahan, termasuklah menggantikan huruf "R" dengan ".", "A" dan "Z" dan beberapa huruf lain, yang dikatakan atas dasar melariskan jualan mesin taip ini. Perubahan tersebut menjadikan susunan papan kekunci seperti yang digunakan sekarang.

1 2 3 4 5 6 7 8 9 0 - =

Q W E R T Y U I O P [ ]

A S D F G H J K L ; '

Z X C V B N M , . /


Cara Mudah Untuk Caj iPhone Dalam Masa 5 minit

Perkara yang paling dibenci oleh mana-mana pengguna telefon pintar adalah melihat bateri berada di bawah 10% terutamanya ketika anda berada di luar. Ia Berdasarkan pengamatan dan pengalaman, iPhone antara telefon yang paling cepat kehabisan bateri di antara telefon pintar yang lain dan ia agak pelik kerana dengan teknologi yang tinggi dan harga yang mahal, ia masih mengalami masalah kecil seperti ini.

Dan disebabkan ini, ia membuatkan pengguna iPhone keresahan dan mati akal setiap kali bateri mereka hampir habis.

iluminasi.com ingin berkongsi 3 tips mudah yang mampu mempercepatkan proses mengecaj iPhone anda jika telefon anda mati ketika berada di luar. Tips ini dikongsikan oleh Business Insider.

Pertamanya, sebelum mengecaj, seperti yang anda sedia maklum, setkan iPhone anda kepada mod "Airplane". Ini bagi mengurangkan penggunaan bateri oleh iPhone secara automatik seperti mencari signal dan sebagainya.

Kemudian, jika iPhone anda mempuyai cover, adalah lebih baik anda bukakan cover tersebut kerana ia menyebabkan iPhone anda "terperap" ketika dicaj dan mengakibatkan penghasilan haba tinggi.

Yang terakhir, gunakan charger iPad (jika ada) yang dapat mempercepatkan proses mengecaj iPhone.

Dengan melakukan 3 langkah mudah ini, proses mengecaj anda akan menjadi dua kali ganda lebih cepat, daripada 3% kepada 6%. Bunyi macam tak banyak beza, tetapi di saat-saat genting seperti ini, ia memberikan anda ruang untuk bernafas.

Teknik ini juga boleh digunakan oleh pengguna telefon android, kecuali kaedah terakhir.


Doktor ini kongsi pengalaman berhadapan kes pencabulan kanak-kanak

Sejak kebelakangan ini, telah banyak kes sumbang mahram yang dilaporkan berlaku dalam masyarakat kita secara amnya. Mengikut laporan yang dikeluarkan oleh Kementerian Pembangunan Wanita, Keluarga dan Masyarakat, dari tahun 2006 hingga 2015, sebanyak 3,272 kes sumbang mahram direkodkan di seluruh Malaysia. Menurut statistik yang dikeluarkan oleh PDRM pula, secara purata, lima kanak-kanak dirogol setiap hari sekaligus menjadikan isu ini berada pada tahap yang membimbangkan. Iluminasi.com akan berkongsi pendapat yang ditulis oleh Dr. Suriyakhatun mengenai pengalaman beliau menghadapi kes pencabulan kanak-kanak dalam institusi kekeluargaan.

Baru-baru ini kita dikejutkan dengan kes-kes rogol yang dilakukan oleh ahli keluarga sendiri , ie sumbang mahram. Memang tidak akan terfikir seorang ayah abang atau datuk boleh perlakukan sedemikian terhadap ahli keluarga sendiri . Yang lebih menyedihkan pemangsa selalunya beragama Islam.

Saya sendiri telah berhadapan dengan kes begini semasa bertugas di Klinik Taqwa dalam 30 tahun yang lepas. Pada masa itu sepasang suami-isteri membawa anak yang berumur duabelas tahun sebab perut anaknya membesar tanpa sebab. Bila saya scan, saya dapati ada janin yang sudah cukup bulan dalam rahim anaknya. Saya bertanya pada anak ini, siapa yang lakukan dan dia tidak faham soalan saya sebab dia tidak tahu tentang seks. Maka saya bertanya dengan cara khusus," siapa yang memasukkan anu dia ke dalam faraj kamu?" dan dia menjawab atuknya.

Saya paling dan bertanya kepada ibunya bagaimana ini boleh terjadi maka ibunya dengan berlinang air mata berkata, dia memang tidur se katil dengan datuknya.

Saya ni memang garang masa muda dan saya marah ibunya. "Kamu tidak tahu hukum Islam ?" Tidak boleh orang dewasa lelaki tidur se katil dengan anak perempuan apatah lagi bawah satu selimut. Malahan adik beradik lelaki perempuan pun tidak boleh tidur ke katil bawah satu selimut . Anak perempuan sama perempuan pun tidak boleh tidur satu selimut . Ini langkah pencegahan yang sepatutnya dilakukan semua keluarga Muslim.

Anak perempuan juga bila sudah mumayiz tidak boleh mandi bogel dengan orang lain malah tidak boleh pakai pakaian yang menampakkan tubuh badan secara seksi. Ini semua langkah mencegah.

Langkah-langkah ini tidaklah bererti kita patut maafkan pemangsa. Pemangsa tetap salah dan melakukan kesalahan besar dari segi hukum Islam mahupun undang-undang sivil.

Kes tersebut menjadi sebuah tragedi besar untuk keluarga berkenaan. Atuknya dibawa polis dan disumbat kedalam penjara, anak yang mengandung dihantar ke sekolah budak nakal walaupun bukan salah dia. Keluarga adik beradik suami bermusuh dengan mereka sekeluarga sebab menyebabkan ayah mereka merengkok dalam penjara.

Selepas kejadian ini, saya telah utarakan kepada Wanita JIM sebagai AJK Wanita JIM Pusat untuk mengadakan program "sex education" dari peringkat kanak-kanak tadika sehingga remaja dengan adanya silabus bagi setiap peringkat. Program ini telah berjalan dan saya percaya masih berjalan malahan ada organisasi lain juga menjalankannya . Pada peringkat tadika, anak-anak diajar untuk tidak membenarkan orang dewasa memegang badan mereka terutama di alat kelamin.

Awas! Setahu saya ada orang lelaki mempunyai nafsu seks yang tidak terkawal dan ini mungkin penyakit mental. Bila tidak dapat puaskan dengan cara halal, cara tak halal pun akan dilakukan.

Mungkin juga banyak kes-kes begini tidak dilaporkan oleh ahli keluarga sebab pemangsa 'breadwinner" keluarga dan ahli keluarga takut akan hilang tempat pergantungan.

Anak-anak yang menjadi mangsa nafsu seks rakus ini akan menjadi dewasa yang penuh trauma.

Jagalah keluarga kita. Cegah sebelum berlaku. Ambil langkah-langkah menjaga pergaulan keluarga.

Bagi lelaki pula, jika ada nafsu seks yang tidak boleh dikawal, pergilah berubat .

Diharapkan perkongsian ini memberi kesedaran kepada ibu bapa khususnya bagi menangani masalah sosial yang semakin parah dalam kalangan masyarakat kita.


5 Nama Asal Jenama Terkenal Dunia Ini Sebelum Popular

Penjenamaan adalah satu proses penting dalam menghasilkan sesuatu produk. Tanpa jenama yang mudah diingati, sukar untuk melakukan pemasaran yang efektif bagi produk yang membawa jenama tersebut.

Lagipun, dunia pemasaran ketika ini memerlukan sesuatu yang mudah diingati yang diharapkan mampu kekal menjadi 'trend' atau 'catchphrase' bagi masyarakat dunia.

Nasib baiklah 5 jenama berikut mengubah jenama mereka, kalau tidak, rasanya pasti hala tuju syarikat tersebut berbeza berbanding sekarang.

Cuba teka, Blue Ribbon Sports adalah nama lama apa? Blue Ribbon Sports atau BRS adalah nama lama bagi jenama Nike yang kini cukup terkenal di serata dunia. Dengan hanya meletakkan logonya sahaja sudah cukup untuk kita tahu "itu Nike" menunjukkan betapa hebatnya kuasa pemasaran Nike. Kalaulah Nike masih lagi mengekalkan nama BRS macam mana la agaknya? "BRS - Just Do It." Janggal!

AuctionWeb adalah nama asal bagi eBay. Pengasas eBay, Peter Omidyar sebenarnya memiliki beberapa laman web lain yang didaftarkan di bawah syarikatnya, dengan AuctionWeb hanya satu cabang berasingan. Namun selepas berjaya menjual beberapa barangan melalui AuctionWeb, ia mula popular. Omidyar cuba mendaftar laman web Echo Bay untuk menjadi alamat rasmi AuctionWeb namun alamatnya sudah didaftarkan. Dia mengambil pandangan orang ramai dan memendekkan Echo Bay menjadi eBay yang kita tahu sehingga sekarang.

Rasanya ramai antara kita gemar makan sandwinch di Subway, yang dulunya agak kurang dikenali tetapi kini dah berada di mana-mana sahaja. Peter Super Submarine's adalah nama lama bagi Subway. Selepas Peter Super Submarine's tidak mendapat sambutan, pengasas Subway iaitu Dr.Peter Buck menukar nama kepada jenama rotinya kepada Doctor's Associates Inc. untuk menggunakan kedudukannya sebagai pemegang Ph.D dalam jenama. Namun masih lagi menemui jalan buntu. Akhirnya dia memilih nama Subway dan produknya mula menjadi terkenal.

Pada tahun 1893, Caleb Bradham melakukan beberapa eksperimen menghasilkan minuman berkarbonat yang lazat. Selepas berjaya menemui resipi minuman yang membantu pencernaan dan menambah tenaga seperti diinginkan, Caleb pun menjual produknya dengan nama Brad's Drink. Pada 1898, oleh kerana permintaan meningkat dan Brad's Drink memerlukan penjenamaan semula, sempena mengambil tujuan asal minuman tersebut dihasilkan iaitu membantu 'dyspepsia' atau ketidakboleh hadaman serta kacang kola yang dijadikan bahan resipi, lahirlah nama Pepsi-Cola.

"Jika kita tak tahu sesuatu, Backrub saja dia!" Jika Google tidak dijenamakan semula, mungkin itulah yang akan kita buat sekarang. Backrub adalah nama lama bagi Google yang diambil daripada data capaian yang lebih baik yang datang daripada 'Backlink' laman-laman web pada tersebut. Merasakan Backrub bukanlah nama yang elok untuk terus diguna pakai, pengasas Google, Larry Page dan Sergey Brin menukarkan Backrub menjadi 'Google' yang berpunca dari perkataan 'googol' - sejenis istilah matematik dalam bentuk binari mewakili nilai 1 yang disusuli dengan 100 angka 0 selepasnya.


Alami Sendiri Pengalaman Tidur Di Penjara Dengan Bayaran RM100

Pengalaman mengembara atau melancong bagi setiap individu itu sudah pasti tidak akan pernah sama. Ada yang suka tinggal di hotel mewah, dan ada juga yang suka tinggal di tempat yang agak pelik. Namun jika anda mahukan pengalaman yang pelik, kini anda tak perlu pergi jauh, hanya dengan ke negara seberang, impian anda akan menjadi kenyataan.

Bukanlah hotel pertama di dunia yang menggunakan tema penjara, namun Sook Station telah menjadi bualan hangat sebagai hotel bertemakan penjara pertama di Thailand. Terletak di daerah Bang Na di Bangkok dan hanya 15 kilometer dari Lapangan Terbang Suvarnabhumi, hotel ini benar-benar memberikan pengalaman berada di penjara.

Ia dihiaskan seperti apa yang dilalui oleh banduan seharian. Bilik-bilik mempunyai palang besi, katil bertingkat, tandas bersama serta perintah berkurung. Untuk menambahkan suasana yang lebih nyata, pengunjung hotel ini diberikan pakaian banduan iaitu pakaian putih berbelang hitam dan gambar "mugshot" akan diambil ketika sampai di hotel.

Juga terdapat kawat berduri menghiasi kawasan sekitar hotel ini. Bagi mereka yang ingin merasakan tidur seperti di dalam penjara, terdapat bilik yang kecil seluas 8 meter persegi dan mempunyai satu tingkap benar-benar seperti sel penjara. Namun, hotel ini juga menyediakan bilik lebih besar untuk pengunjung berkeluarga.

Pemilik hotel ini iaitu Sithichai Chaiworawapruk, 55, dan isterinya merupakan pasangan yang sangat kerap mengembara dan bagi mereka, untuk tinggal di sebuah hotel bertemakan penjara adalah satu impian. Jadi, mereka sendiri yang merealisasikan impian, dengan membina Sook Station ini. Menurut pasangan ini lagi, hotel ini diinspirasikan oleh filem “The Shawshank Redemption”.

Bagi mereka yang ingin merasakan perasaan tinggal dan bermalam di dalam penjara, impian itu kini boleh menjadi realiti dengan kadar bayaran yang agak berpatutan iaitu RM102 hingga RM210 semalam.


6 Organ Penting Yang Kita Boleh Masih Hidup Tanpanya

Setiap organ dalam badan kita mempunyai fungsi masing-masing. Sama ada fungsi tersebut besar atau kecil, kita memerlukan kesemuanya yang bekerjasama bagi memastikan sistem badan kita berfungsi dengan lancar dan baik.

Namun, terdapat beberapa organ yang sangat penting dalam badan kita, yang kita masih boleh hidup tanpanya. iluminasi.com ingin berkongsi 5 organ penting dalam badan yang manusia boleh hidup tanpanya.

Badan manusia dilengkapi dengan sepasang paru-paru. Jika satu daripada paru-paru kita rosak atau dikeluarkan, kita masih boleh hidup. Untuk berfungsi, kita memerlukan sekurang-kurangnya 1 bahagian paru-paru bagi memberikan oksigen kepada darah.

Namun paru-paru yang tinggal itu perlu bekerja lebih kuat bagi menggantikan kerja paru-paru yang hilang. Ini menyebabkan individu tersebut sukar untuk bernafas dan tidak boleh seaktif mereka yang mempunyai sepasang paru-paru.

Seperti paru-paru, badan kita juga mempunyai 2 buah pinggang yang terletas di bahagian kiri dan kanan pinggang, walaupun terdapat individu yang lahir dengan hanya 1 buah pinggang. Fungsi buah pinggang adalah untuk menapis bendasing dalam darah. Namun, bagi mereka yang kerosakan 1 daripada 2 buah pinggang, atapun mendermanya kepada orang lain, mereka masih boleh hidup.

Malah, jika kedua-dua buah pinggang tersebut dibuang, badan kita masih boleh berfungsi, tetapi kita perlu menjalani dialisis buah pinggang untuk menapis dan mencuci darah.

Tanpa limpa, kita masih boleh hidup, namun mungkin lebih terdedah kepada beberapa jenis jangkitan. Ini adalah kerana limpa membantu dalam penapisan darah dan sebagai tempat simpanan sel ketahanan badan yang dipanggil "monocytes". Sel ini sangat penting dalam memulihkan badan selepas mengalami serangan jantun, pendarahan teruk dan beberapa jenis jangkitan.

Tapi apa yang lebih penting, kita masih boleh hidup tanpa limpa.

Dengar macam pelik kan? Kalau tak ada perut, macam mana makan? Namun memang benar tanpa perut kita masih boleh hidup, walaupun badan kita sentiasa memerlukan makanan. Dalam kes-kes seperti barah perut dimana perut perlu dipotong dan dikeluarkan, ia akan digantikan dengan usus kecil yang disambungkan secara terus dengan esofagus.

Dengan ini, pesakit tersebut masih boleh makan tetapi dengan jumlah yang lebih sedikit berbanding individu sihat. Tanpa perut, nutrien yang diserap kurang efektif namun ia boleh digantikan dengan makanan tambah atau suplemen.

Dalam badan kita, usus besar berfungsi sebagai kawasan terakhir sebelum najis buangan meninggalkan badan. Tugas usus besar adalah menyerap cecair, nutrien dan garam untuk kali terakhir dan memproses makanan menjadi bahan buangan. Bagi mereka yang perlu mengeluarkan atau membuang usus besar akibat penyakit atau barah, organ ini boleh dibuang sebahagiannya atau keseluruhan, dan pesakit masih boleh hidup.

Bagi menggantikan usus besar, satu kantung akan dihasilkan di hujung usus kecil. Pesakit yang menjalani proses ini perlu memakai beg di badan mereka sebagai "tandas" untuk menyimpan najis buangan.

Testis dan uterus adalah termasuk dalam organ pembiakan, yang mana kita boleh hidup tanpanya. Organ ini tidaklah sepenting organ yang lain yang boleh menyebabkan maut jika mengalami kerosakan, namun individu tanpa organ ini tidak dapat menghasilkan zuriat.


5 Bidang Pekerjaan Dengan Gaji Tertinggi Bagi Graduan Baru Di Malaysia

Menurut Hays Asia Salary Guide, 56% daripada rakyat Malaysia meletakkan gaji dan faedah sebagai perkara utama yang dititikberatkan dalam pemilihan mencari kerja. Ini bermaksud 1 daripada 2 rakyat Malaysia iaitu separuh daripada populasi pekerja, menjadikan gaji sebagai penentu ke arah mana yang mereka akan ceburi.

Dengan tekanan ekonomi yang semakin buruk, statistik ini tidaklah mengejutkan kerana hampir semua merasakan perkara yang sama.

Dan bagi mereka yang baru sahaja menamatkan pelajaran di peringkat universiti dan ingin mencari kerja, pastinya anda tertanya-tanya berapakah gaji yang patut anda jangkakan, dan bidang apakah yang memberikan gaji tertinggi kepada graduan baru.

iluminasi.com ingin berkongsi 5 bidang pekerjaan yang menjanjikan gaji tertinggi bagi graduan baru di Malaysia.

Nota : Perbandingan ini adalah antara bidang yang mempunyai graduan baru teramai di Malaysia, mengikut kawasan di Malaysia berdasarkan Laporan Gaji Job Street 2017.

Bidang ini bukan lah antara yang paling popular di Malaysia namun permintaannya semakin meningkat bagi eksekutif komunikasi terutamanya perhubungan awam, pereka grafik, komunikasi korporat dan juga penulis. Transformasi ekonomi digital juga telah menyebabkan permintaan menjadi tinggi.

Gaji maksimum yang ditawarkan dalam bidang ini adalah dalam industri hartanah dengan gaji sebanyak RM3,225. Namun, amat sukar untuk mendapatkan kerja di bahagian utara.

Terdapat perbezaan yang begitu ketara antara gaji maksimum dan gaji minimum. Gaji minimum yang ditawarkan adalah sebanyak RM1,300 dalam industri perhotelan dan hospitaliti.

Bidang ini adalah antara bidang yang paling popular di Malaysia, dan juga di seluruh dunia. Seperti yang dijangkakan, gaji maksimum yang ditawarkan dalam bidang kejuruteraan adalah industri petroleum iaitu RM3,754, walaupun industri minyak sedikit terumbang ambing sejak kebelakangan ini.

Namun, jurutera yang pernah bekerja dalam industri minyak dan galian memberitahu bahawa agak sukar untuk mendapatkan kerja ketika ini kerana pemulihan yang agak perlahan akibat kejatuhan harga minyak.

Industri pengkomputeran dan IT menawarkan gaji minimum bagi graduan kejuruteraan iaitu sebanyak RM1,644.

Dalam dunia yang serba moden dan teknologi semakin pesat membangun, permintaan terhadap graduan IT sangatlah memberangsangkan. Untuk mengikuti perkembangan dunia teknologi sekarang, boleh dikatakan setiap syarikat di Malaysia mempunyai bahagian IT yang berfungsi sebagai tunjang di alam maya.

Walaupun pekerjaan dalam bidang ini agak kurang di bahagian utara dan selatan, namun banyak peluang di bahagian tengah iaitu Kuala Lumpur dan Selangor, malah dengan gaji maksimum yang tinggi iaitu RM3,852 dalam industri telekomunikasi. Industri seperti insurans dan perbankan juga menawarkan gaji yang lumayan kepada graduan IT.

Gaji minimum dalam bidang ini juga tidak mengecewakan iaitu dalam industri pembuatan sebanyak RM1,757.

Bahagian khidmat pelanggan adalah antara yang terpenting dalam sesebuah syarikat dimana kepentingannya dalam menjana jualan, serta menjaga reputasi syarikat dan jenama. Industri seperti insurans, bank dan pusat panggilan menjanjikan gaji yang lumayan bagi mereka yang baru mahu menceburi karier dalam bidang ini.

Walaupun bidang ini berada di tangga ke dua senarai gaji tertinggi, namun gaji minimumnya adalah yang terendah di antara senarai ini dengan sebanyak RM1,167 iaitu dalam industri produk pengguna.

Mengungguli carta gaji tertinggi di Malaysia bagi graduan baru di tahap kemasukan awal adalah bidang jualan dan pemasaran. Jualan dan pemasaran adalah antara bidang yang paling memberikan pulangan yang sangat tinggi kepada syarikat di seluruh dunia. Senarai ini tidak termasuk bonus, insentif dan juga komisyen.

Jika anda mahukan gaji asas yang tinggi, anda bolehlah mencuba dalam industri teknologi maklumat yang menawarkan gaji maksimum di Malaysia iaitu setinggi RM4,600. Gaji minimum dalam bidang jualan dan pemasaran adalah dalam industri produk pengguna iaitu sebanyak RM1,474.


Akuarium Marin Paling Besar Di Dunia - Akuarium Georgia

Pernahkah anda mempunyai ikan peliharaan suatu ketika dahulu? Jika diikutkan ramai yang pernah memelihara ikan seperti ikan emas,ikan guppy,ikan puyu,ikan laga dan pelbagai jenis ikan.

Ia amat mudah jika anda memelihara ikan air tawar berbanding dengan ikan air masin. Jika anda ingin memelihara ikan emas, pastikan anda mempunyai bekas kaca atau akuarium,air,makanan ikan, pokok hiasan dan semestinya ikan emas.

Setelah siap tempat ikan peliharaan itu, pasti anda akan rasa teruja melihat aksi ikan emas itu berenang didalam bekas tersebut. Jika anda mempunyai akuarium yang lebih besar tentu lebih menyeronokkan kerana dapat memelihara pelbagai spesis ikan di dalam akuarium tersebut.

Bagaimana dengan spesies ikan yang jauh lebih besar? Bolehkah jika anda ingin melihat ikan jerung berenang-renang di dalam akuarium? Sudah tentu anda boleh melihat dengan mata kepala anda sendiri kerana sudah terdapat akuarium besar yang menempatkan pelbagai spesis ikan dan kehidupan laut.

Akuarium marin adalah salah satu tempat yang hebat dan menarik untuk dikunjungi seisi keluarga. Ia akan menjadi satu percutian yang menyeronokkan jika berpeluang untuk mengunjungi akuarium tersebut.

Di Malaysia terdapat juga akuarium marin yang besar terletak di Pulau Langkawi,Kedah yang dikenali sebagai Langkawi Underwater World. Akuarium marin boleh dibina dengan saiz berskala besar yang boleh menampung berjuta-juta gelen air dan rumah beribu-ribu jenis ikan dan haiwan laut yang lain dan juga tumbuhan laut.

Akuarium marin adalah tarikan pelancong yang popular tetapi di manakah terletaknya akuarium terbesar di dunia? Akuarium marin yang terbesar di dunia adalah akurium yang terletak di Georgia.

Akuarium Georgia mempunyai saiz yang sangat besar yang boleh menempatkan lebih daripada 120,000 ekor haiwan dari 500 spesies yang berbeza serta dapat menampung 8.5 juta gelen air tawar dan air masin.

Pusat Akuarium Georgia juga mempunyai sebuah tangki yang mempunyai sebanyak 6.3 juta gallon air yang menjadi kediaman dua ekor ikan paus jerung yang merupakan salah satu spesies ikan terbesar di dunia.

Akuarium Georgia juga mempunyai spesis yang sukar untuk didapati seperti ikan paus beluga, ikan lumba-lumba bottlenose, jerung hammerhead dan ikan pari mantaray.

Akuarium Georgia ini telah dibuka untuk orang ramai pada bulan November 2005. Akuarium Georgia telah dikunjungi oleh satu juta pelancong dalam masa 98 hari setelah ianya dibuka untuk orang ramai. Sejak dari itu dianggarkan puluhan juta orang telah menikmati keindahan kehidupan laut yang terdapat di akuarium ini.

Ia juga mempunyai pertunjukkan istimewa yang luar biasa daripada ikan lumba lumba serta singa laut yang telah dilatih oleh pelatih di Pusat Akuarium Georgia.

Di samping membenarkan pelawat melihat kehidupan marin yang menakjubkan secara dekat, akuarium ini juga menitikberatkan keperluan lain yang amat penting.

Sebagai contoh, pihak akurium membenarkan para saintis untuk mengkaji kehidupan haiwan marin dalam persekitaran yang terkawal. Mereka juga membenarkan para saintis untuk membiak dan memelihara spesies marin yang terancam dan semakin pupus.


Minyak Mentah Bukan Lagi Sumber Paling Berharga Di Dunia

Satu komoditi baru yang sangat lumayan dan menguntungkan telah melahirkan sebuah industri yang berkembang pesat sehinggakan menggesa campurtangan pihak 'antitrust' untuk mengekang mereka yang mengawal aliran komoditi ini.

Jika berpuluh-puluh tahun lalu minyak adalah sumber yang paling hangat dibincangkan, kini tidak lagi. Data atau maklumat, telah menggantikan minyak sebagai bahan mentah paling berharga yang telah mencetuskan kebimbangan akibat peloporan oleh syarikat-syarikat gergasi dunia.

Syarikat-syarikat gergasi yang dimaksudkan adalah Alphabet (syarikat induk Google), Amazon, Apple, Facebook dan Microsoft. Syarikat-syarikat ini seolah-olah tidak dapat dihalang lagi dan telah menghasilkan keuntungan yang tersangat besar.

Menurut statistik, sebanyak RM107 billion dikaut oleh kelima-lima syarikat ini dalam hanya 3 bulan memasuki tahun 2017. Jumlah ini tersangatlah tinggi dan membuatkan 5 syarikat ini menjadi syarikat paling bernilai di atas muka bumi.

Amazon mengaut separuh keuntungan daripada jumlah wang yang dibelanjakan oleh pengguna online manakala hampir keseluruhan pertumbuhan pendapatan iklan digital di Amerika Syarikat pada tahun 2016 disumbangkan oleh Google dan Facebook.

Penguasaan yang membimbangkan itu telah menggesa pelopor-pelopor ini untuk berpecah, seperti mana dominasi yang dilakukan oleh syarikat minyak Standard Oil terhadap minyak mentah pada awal abad ke-20.

Namun, syarikat-syarikat ini juga telah memberi banyak manfaat kepada pengguna dan tak ramai di antara kita yang sanggup hidup tanpa Google kerana keberkesanannya dalam pencarian di internet.

Ramai menyukai sistem yang diamalkan oleh Amazon dengan penghantaran barang sangat pantas, serta berbilion manusia menjadi peminat setia news feed di Facebook.

Kebimbangan ini telah dikaburi dengan fakta bahawa syarikat-syarikat gergasi tidak dilihat seperti mengeksploitasikan maklumat dan pengguna kerana kebanyakan daripada servis mereka adalah percuma.

Juga, bagi pendatang baru seperti Snapchat, ia telah membuktikan bahawa mereka juga boleh bersaing secara sihat dan tidak diketepikan oleh peloporan yang luar biasa. Pendek cerita, tiada diskriminasi dalam peloporan data, namun ia masih dianggap sebagai satu ancaman dan menyebabkan kerisauan kepada sesetengah pihak.

Apa-apa pun, pengawalan maklumat masih perlu dilakukan, seperti mana pengawalan harga minyak yang sentiasa dipantau, bagi mengekalkan keharmonian ekonomi global.


Gaji Mark Zuckerberg Untuk Hari Isnin Sahaja Cecah RM4 Billion

Umum mengetahui bahawa ketika ini manusia terkaya di atas planet ini adalah CEO Microsoft iaitu Bill Gates. Namun, kedudukan itu kerap berubah-berubah mengikut pasaran ekonomi, dan bagi bulan Julai 2017, orang terkaya di dunia bukanlah Bill Gates, tetapi CEO Amazon iaitu Jeff Bezos.

Lonjakan harga stok Amazon telah membuatkan nilai Jeff Bezos meningkat kepada $90 billion yang meninggalkan nilai Bill Gates dengan perbezaan $4 billion. Namun harga stok Amazon kembali menurun yang telah membuatkan beliau jatuh kembali ke tangga ke-2.

Namun, apa yang lebih mengejutkan adalah, Mark Zuckerberg merupakan individu yang memperoleh keuntungan paling tinggi di atas muka bumi pada tahun 2017. Bermula dari awal tahun sehingga Julai 2017, Mark Zuckerberg telah memperoleh keuntungan sebanyak $23.1 billion yang membuatkan nilai kekayaannya melonjak daripada $50 billion kepada $73.1 billion.

Dan berita yang pasti akan buat anda ternganga, pada hari ISNIN sahaja, Facebook telah menambahkan kekayaan Mark Zuckerberg hampir $1 billion USD. Ini bermakna gaji beliau pada hari ISNIN sahaja hampir mencecah RM4.28 billion. Bagi individu kebanyakan, nilai itu tak mungkin mampu untuk dicapai walaupun hidup selama seribu tahun.

Bagi ibu bapa yang merasakan anak anda menghabiskan masa terlalu banyak menggunakan komputer, jangan gelabah dan terus berleter terhadap mereka. Sebaliknya adalah lebih baik menyelidik dahulu apa yang mereka lakukan. Mana tahu mereka berminat dalam pengkomputeran, seperti programming dan sebagainya. Dengan memupuk minat mereka sejak kecil, tak mustahil mereka boleh jadi seperti Mark Zuckerberg satu hari nanti.

Kini Mark hanya memerlukan $3 billion sahaja lagi untuk mengambil alih tangga ke-4 sebagai manusia terkaya di atas bumi. Kekayaan Mark ini dikatakan digunakan ke arah politik dimana Mark dilaporkan menggajikan bekas penganalisa pilihanraya Hillary Clinton yang kononnya dikatakan untuk menjadi penasihat kepada syarikatnya.

Juga pada awal tahun ini Mark Zuckerberg telah mengambil David Plouffe, bekas penasihat Barrack Obama dan beliau juga kerap melawat negeri-negeri di Amerika Syarikat, yang membuatkan ramai pihak menjangkakan beliau akan bertanding merebut jawatan tertinggi di negara itu iaitu sebagai presiden.

Namun Mark telah menafikan dakwaan ini sebanyak dua kali yang beliau tidak berminat untuk bertanding sebagai presiden Amerika Syarikat.


Bila Timbul isu Kontroversi Viral, Perlukah Kita Gelabah?

Kecoh dunia media sosial Malaysia dengan berita 3 orang pelancong Malaysia yang melakukan onar di Jepun, sehingga perkara itu disebar wakil media Jepun. Banyak pihak meletakkan beban kesalahan ke atas 3 pelajar tersebut dan hasilnya, akaun media sosial penuh dengan caci makian dan kritikan-kritikan pedas ke arah 3 pelajar terbabit.

Ini kita boleh fahami berlaku namun disebaliknya terjadi sesuatu yang membimbangkan. Sebelum kita sentuh perkara tersebut, mari kita imbas kembali dua panduan penting agama Islam dalam mendidik umatnya.

Islam menggariskan dua benda yang sangat penting dilaksanakan bagi menjamin kebahagiaan kita di dunia dan di akhirat - sabar terhadap setiap perkara dan usaha lakukan perubahan ke arah yang lebih baik pada diri kita.

Sabar adalah menahan diri daripada sesuatu. Perubahan ke arah lebih baik pula adalah memperbaiki diri kita sendiri. Rasanya perkara ini tak perlu diulas lebih panjang lebar.

Isunya, ramai yang terlupa sabar bila keluar berita pelancong Malaysia ke Jepun buat perangai. Sabar dengan dugaan. Hendak mencaci seseorang juga adalah dugaan yang kita perlu sabar. dan ramai tertewas dengan dugaan ini.

Apa yang memburukkan lagi keadaan, kita memaki mereka ni dengan harapan kita boleh ubah mereka bertiga. Perkara sama berulang setiap kali timbul satu kontroversi dan selepas keadaan reda, kita akan bergerak kepada mengkritik kontroversi lain yang baru timbul. Ulang perkara ini setiap minggu dan inilah masalah mentaliti masyarakat kita sekarang.

Jika kita rasakan kritikan, makian, cacian, ugutan dan gertakan kita tu boleh mengubah 3 orang yang dibuktikan salah, harap kita dapat sedarlah, semua perkara berlaku kerana Dia, Jadi tak usahlah berharap seseorang itu boleh berubah kerana kita atau lebih teruk, gembira dan berpuas hati.

Lagipun zaman sekarang, kita sendiri sukar nak membezakan adakah kita menegur atau kita memaki mereka semata-mata. Ada juga beberapa portal berita viral yang menggelarkan mereka 'anak haram.' Aduhai. Takkanlah kita tak mampu berfikir sejauh mana kesan fitnah kita tu pergi bila kita gelarkan pesalah ini 'anak haram'? Mulut (tangan) kita ni memang ringan, jadi berjaga-jagalah.

Ramai juga yang kata ketiga-tiga individu itu gila. Kita ni maki mereka dekat status kita atau perkongsian kita, tanpa 'orang-orang gila' tu tahu apa yang kita lakukan jadi siapa yang gila? Sekumpulan pelancong Malaysia yang berak dalam tempat mandi orang selepas dibantu atau sekumpulan masyarakat yang tak dapat bezakan antara nasihat atau makian tetapi pada masa yang sama rasa rasa apa yang mereka buat adalah satu bantuan, namun tak sedar mereka bercakap dengan dinding?

Islam menggalakkan sabar terhadap semua perkara dan percaya yang sebarang perubahan akan berlaku selepas Dia membenarkan. Adakah semua itu hanya omongan kosong yang kita sebagai Muslim, sebenarnya tak percayai?

Apa kata daripada kita maki orang lain yang mampu membuatkan kita emosi sebab kita rasa insiden itu memalukan Malaysia dan kita (kononnya); mulakanlah dengan diri kita sendiri berhenti buat perkara tak ada etika kat Malaysia?

Kadangkala kita sendiri tak sedar kita ada lakukan perkara-perkara ini, cuma kesedaran kita tu mungkin tak ada. Berkemungkinan juga kita sedar tapi kita katakan "tak apalah."

Meloncat kita bila ada orang lain "memalukan Malaysia" sedangkan bila kita tengok sekeliling ramai orang Malaysia yang tak berapa beretika, kita sendiri akui benda tu 'sifat tipikal orang Malaysia.'

Sampai bila kita nak menyorok disebalik tindakan mengkritik, memaki hamun, mencera orang lain beramai-ramai tu untuk sorok kelemahan diri sendiri? Perubahan pada orang lain bukan kita yang tentukan.

Cuba anda senaraikan perangai buruk orang kita yang kita nampak hari-hari, yang kita labelkan perangai buruk tipikal orang Malaysia . Tengoklah mana satu yang kita masih buat dan usahakan untuk ubah. Ada lah juga manfaatnya daripada maki nak betulkan orang lain tanpa diri sendiri dapat sebarang bentuk perubahan ke arah lebih baik.


Kebolehan berfikir Cimpanzi setaraf kanak-kanak berusia 4 tahun

Tahukah anda, cimpanzi daripada pelbagai usia dan jantina boleh mempelajari hubungan antara tiga isyarat tangan yang dikenali sebagai permainan osom ataupun gunting-batu-kertas?

Sebuah kajian diterbitkan dalam jurnal Primates yang merupakan jurnal rasmi bagi Pusat Monyet Jepun menunjukkan perbandingan keupayaan antara cimpanzi dan manusia untuk mempelajari permainan gunting-batu-kertas.

Pasukan penyelidik itu ingin mengetahui sama ada cimpanzi spesies Pan troglodytes mampu memahami pola yang diperluas. Mereka memilih permainan osom yang popular di kalangan kanak-kanak iaitu gunting-batu-kertas yang menggunakan isyarat tangan.

Seperti yang kita sedia maklum, "kertas" sentiasa mengalahkan "batu", "batu" mengalahkan "gunting" dan "gunting" pula mengalahkan "kertas". Hubungan antara setiap isyarat ini adalah tidak linear dan perlu benar-benar difahami bagaimana setiap pasangan itu dikelompokkan.

Proses pemahaman pola lintangan itu sebenarnya memerlukan kapasiti mental yang tinggi dan ia amat berguna untuk membentuk rangkaian hubungan yang rumit, menyelesaikan masalah ataupun mengemas kini maklumat yang sudahpun diketahui.

Dalam kajian yang dijalankan di Institut Penyelidikan Primat di Kyoto University itu, tujuh ekor cimpanzi daripada berbeza usia dan jantina digunakan sebagai subjek. Cimpanzi-cimpanzi ini diletakkan di dalam sebuah bilik yang mempunyai komputer dengan skrin sentuh. Mereka dilatih untuk memilih isyarat tangan yang boleh 'mematikan' pihak lawan.

Pada mulanya mereka belajar turutan kertas-batu, diikuti dengan batu-gunting dan akhir sekali kombinasi gunting-kertas. Apabila mereka sudah memahami bagaimana setiap pasangan berfungsi, mereka ditunjukkan paparan gambar pasangan isyarat secara rawak di skrin.

Keputusan kajian mendapati kesemua mawas itu mampu mempelajari pola lingkaran permainan kanak-kanak ini walaupun ia mengambil masa yang agak panjang iaitu selepas selesai 307 sesi latihan. Ini disebabkan mereka mengalami masalah sukar memahami hubungan kombinasi terakhir iaitu gunting-kertas yang mengambil masa purata selama 14 sesi bagi setiap ekor cimpanzi.

Pasukan penyelidik yang sama kemudian mengajar pula 38 orang kanak-kanak tadika berusia 3-6 tahun untuk membuat perbandingan dengan proses pembelajaran seekor cimpanzi. Majoriti kanak-kanak tidak menghadapi sebarang masalah memahami permainan itu. Secara purata, mereka berjaya mempelajari teknik bermain selepas 5 sesi sahaja.

Walau bagaimanapun, pencapaian kanak-kanak itu bergantung kepada usia mereka. Kanak-kanak yang berumur 50 bulan dan ke atas mempunyai tekaan yang lebih tepat berbanding mereka yang lebih muda.

Kesimpulan kajian itu ialah cimpanzi mempunyai keupayaan berfikir yang seakan-akan kanak-kanak berusia 4 tahun. Perbezaannya hanyalah pada kaedah pembelajaran.

Seorang kanak-kanak akan terus mengubah pilihan jawapan selepas tersalah menjawab manakala cimpanzi pula perlu melalui beberapa sesi berulang kali untuk memperbetulkan jawapan.

Jadi, jika anda merupakan seorang manusia yang sangat suka buat silap berkali-kali sehingga berbuih mulut orang lain ingatkan anda, maka kita sudah boleh mengagak kebolehan berfikir anda sama seperti siapa.